Art-kino
javna ustanova u kulturi
Krešimirova 2, Rijeka, Hrvatska

Tel.: 051 323 262
Faks: 051 323 275
e-mail: ured@art-kino.hr
OIB: 12254758142
MB: 2998050
Transakcijski račun: 2360000-1102348678
IBAN: HR2423600001102348678
www.art-kino.org

Klasa: 035-01/24-04/1

Ur.br.: 2170-1-35-01-25-4

Rijeka, 24. siječnja 2024.

 **Upravno vijeće**

**Predmet: Izvještaj o radu Art-kina u razdoblju od 1. siječnja do 31. prosinca 2024. godine**

 Obilježivši šesnaest godina kontinuiranog rada, i u 2024. godini Art-kino je potvrdilo svoju temeljnu ideju da kino nije samo prostor za gledanje filmova već, prije svega, mjesto društvenosti, kulture, susreta, razmjene ideja i znanja. Naime, uza sve uobičajene aktivnosti ustanove –  koje obuhvaćaju organizaciju redovnog i posebnih programa (poput premijera, kinotečnih ciklusa, okruglih stolova, predstavljanja filmoloških knjiga, projekcija kultnih filmova i vanjskih projekcija) u Art-kinu i Dječjoj kući, naš odgojno-obrazovni program *Škola u kinu*, suradnički rad na festivalu za djecu Tobogan, rad naše Specijalne filmske knjižnice i niz drugih – u 2024. godini istaknuli bismo izdavanje knjige *Šifra: Rubeša (Sabrani tekstovi Dragana Rubeše pisani za Art-kino)*u suradnji s nakladom Jesenski i Turk u kojoj smo okupili mjesečne tekstove koje je filmski kritičar i veliki prijatelj kina Dragan Rubeša za Art-kino pisao punih trinaest godina, do svoje prerane smrti. Osim u Rijeci, knjiga je predstavljena i u karlovačkom Kinu Edison na *33. Danima hrvatskog filma* te na zagrebačkom Interliberu. Veliki događaj u 2024. godini bili su i *Dani Rajka Grlića*koje smo organizirali u suradnji sa Sveučilištem u Rijeci povodom dodjele počasnog doktorata našeg Sveučilišta ovom velikanu domaće kinematografije, a među kinotečnim ciklusima svakako valja izdvojiti i veliki ciklus posvećen njemačkom režiseru Werneru Herzogu u sklopu kojeg smo tijekom godine prikazali čak devet autorovih filmova. Kada je o najmlađim uzrastima riječ, 2024. godina bila je u znaku *Krenimo od 0!*, izuzetno popularnog europskog projekta pokrenutog u suradnji s partnerima iz Splita i Dubrovnika, namijenjenog najmlađim gledateljima od 3 do 7 godina koji se prvi puta susreću s kinom, uz pažljivo biran program prilagođen trajanjem, temom i vrstom animacije. Upravo su ove projekcije za najmlađe posjetitelje bile toliko popularne da smo s njihovim održavanjem nastavili i po završetku samog projekta. Naš rad s mlađim generacijama posjetitelja ogledao se i u prosinačkom rođendanskom programu kina *Kvarner u kratkom*, koji je okupio nove generacije mladih lokalnih filmaša, ali i nove generacije mladih posjetitelja koji kino prepoznaju kao mjesto u kojem rado provode svoje slobodno vrijeme i čiji ih program zanima. Pritom je u sklopu istog događaja predstavljen i novi europski projekt naše Kvarnerske filmske komisije *REEL – A cinematic journey through Italy and Croatia* kojim, u suradnji s partnerskim ustanovama iz jadranskog dijela Hrvatske i Italije,želimoiskoristiti turistički potencijal filmova i serija snimljenih na području Rijeke i Primorsko-goranske županije, osnažiti postojeće produkcijske kapacitete za buduća snimanja, a ponajviše promicati filmsko stvaralaštvo mladih lokalnih autora. U konačnici, valja istaknuti da su se sve redovne i posebne aktivnosti Art-kina u 2024. godini održale usprkos brojnim infrastrukturnim i komunalnim radovima koji su se provodili, a dio ih se i dalje provodi, u neposrednoj blizini ulaza u kino, zbog čega je pristup posjetiteljima u brojnim situacijama tijekom godine bio otežan. No osim kontinuiranog i bogatog filmskog programa, razloge pozitivnog imidža Art-kina u široj javnosti može se pronaći i u jedinstvenom izgledu jedne od najljepših, ali i najbolje očuvanih kinodvorana na ovim prostorima, koja je koncem 2023. godine dobila i status preventivno zaštićenog dobra od strane Konzervatorskog odjela u Rijeci, što je preduvjet za izdavanje rješenja o utvrđivanju svojstva kulturnog dobra.

 Ojačavajući ulogu, značaj i vidljivost filmske umjetnosti u kulturnom i društvenom životu grada, što je temeljna aktivnost ustanove, Kino je ustrajno i prošlu godinu radilo na tome da poimanje sebe kao 'prostora za gledanje filmova' proširi u mjesto susreta, razmjene ideja i edukacije koje povezuje sve zaljubljenike u sedmu umjetnost – gledatelje, filmske i kulturne radnike, djecu i mlade, studente, filmske entuzijaste, umjetničke i kulturne organizacije i udruženja te brojne druge zainteresirane pojedince – kako bi se postigao cilj stvaranja svojevrsnog riječkog filmskog centra koji promiče filmsku kulturu te istovremeno potiče njegovo daljnje razvijanje, naročito u kontekstu domaće filmske scene i razvoja mladih filmskih snaga. U želji da se potakne stvaranje generacija kulturno osviještenih pojedinaca, rad Art-kina od početka je bio usmjeren na filmsku edukaciju mlađih uzrasta, susrete domaćih i stranih filmskih djelatnika s publikom, organizaciju brojnih tribina, gostovanja i edukativnih radionica, uz niz velikih projekata koji su se u sklopu kina pokrenuli. Među najznačajnijima su program *Škola u kinu* namijenjen edukaciji djece i mladih na polju filmske kulture, osnivanje Specijalne filmske knjižnice Art-kino i regionalnog filmskog ureda Kvarnerska filmska komisija, zaslužnog za osnaživanje lokalnih filmskih i produkcijskih kapaciteta te otvaranje Mini Art-kina i sudjelovanje u projektu Dječje kuće, čiji pak prostor predstavlja neprocjenjivu kulturnu i obrazovnu vrijednost ne samo za Rijeku i županiju, već i mnogo šire. I premda razvoj novih tehnologija neprestano izaziva tradicionalni koncept gradskog kina, u proteklih se šesnaest godina pokazalo kako Art-kino zahvaljujući jasno postavljenim ciljevima s uspjehom odolijeva izazovima koji se pred njega postavljaju i ostaje živom i produktivnom zajednicom ljudi koja djeluje u sinergiji i dijalogu onih koji filmove gledaju i onih koji ih stvaraju. Što, nadamo se, dovoljno govori o njegovom značaju za kulturni razvoj grada.

 Filmski program u Art-kinu nastaje pomnim biranjem i u njegovu stvaranju sudjeluje velik broj suradnika, sa zajedničkim ciljem da se u kinu prikaže ono najbolje što je filmska umjetnost stvorila i još uvijek svakodnevno stvara. Upravo je to ključna odrednica naše programske orijentacije: pružiti gledateljima na uvid klasična filmska djela, ona koja su bila dijelom života prošlih generacija filmofila i koja još uvijek bitno utječu na sadašnje generacije filmskih stvaratelja i uživatelja filma, upoznavati ih s recentnom filmskom produkcijom te zajedno istraživati mnogostruke dimenzije filmske umjetnosti. Publika prihvaća ovu orijentaciju i uživa u filmu svih vrsta: kratkog, srednjeg i dugog metra, animiranim i eksperimentalnim, dokumentarnim i igranim. Jasno organiziran, bogat i inovativan program koji se izvodi prema visokim produkcijskim standardima temeljni je razlog izrazito pozitivnog imidža institucije u javnosti.

 Zasnovano na raznolikosti pristupa mediju filma, Kino je svoje djelovanje usmjerilo u četiri glavna pravca, rad kojih obuhvaća: *filmski program*, *rad s djecom i mladima*, *obrazovne i medijacijske programe* te *podršku filmskoj produkciji*. Time se na jednom mjestu objedinilo prikazivačke, distribucijske i edukacijske funkcije te pružila prilika i drugim dionicima filmskog, kulturnog i obrazovnog sektora u zajedničkom nastojanju cjelovitog razvoja filmske djelatnosti u Rijeci. Art-kino svoju *programsku koncepciju* temelji na umjetničkoj značajnosti, svijesti o obrazovnoj ulozi kulturnih institucija, njihovoj odgovornosti za razvoj cjelovitog kulturnog polja u kojem djeluju te otvorenosti prema potrebama zajednice, a *vrijednosti* svog djelovanja na umjetničkoj izvrsnosti, otvorenosti, društvenoj odgovornosti, predanosti i integritetu te, naravno, znanju.

 Raznolikost i raznovrsnost filmskog programa ostvaruje se ravnopravnim odnosom kako prema suvremenoj domaćoj, europskoj i svjetskoj filmskoj produkciji tako i naslovima iz bogate riznice svjetskog filma, koji se uvrštavaju u različite kinotečne, autorske, žanrovske ili tematske cikluse, kao i ciklusima eksperimentalnih i amaterskih filmova, revijama namijenjenima ciljanoj publici, programima koji za cilj imaju promoviranje filmske djelatnosti putem organiziranih premijernih prikazivanja filmova nastalih u lokalnoj i nacionalnoj produkciji, zatim specifičnim edukacijskim programima i tome slično.

 Govoreći o financijskim parametrima, Art-kino je primjer dobrog poslovanja u području kulture kroz racionalizaciju troškova, uravnotežene prihode i rashode te različitost izvora financiranja. Grad Rijeka kontinuirano financijski prati Art-kino, a upravo zahvaljujući ovoj potpori, odnosno statusu javne ustanove u kulturi Grada Rijeke, naše je financiranje, kao i naš rad, stabilno. S druge strane, Art-kino je izuzetno proaktivno kada govorimo o proširenju izvora prihoda te se u svom radu oslanja ne samo na proračun Grada, već na niz drugih donatora i vlastita sredstva.

 Okvirno, Grad Rijeka nas je podržao s oko 70 % sredstava, uključujući i sredstva za plaće i režije, dok smo preostala sredstva osigurali iz niza drugih izvora, poput Hrvatskog audiovizualnog centra, Europe Cinemas, Primorsko-goranske županije, Programa prekogranične suradnje INTERREG Italija – Hrvatska 2021. – 2027., ulaznica, vlastitih prihoda i niza drugih. Uzmemo li u obzir samo programska sredstva, možemo reći da smo više od 80% programskih sredstava ostvarili izvan proračuna Grada Rijeke.

**FILMSKI PROGRAM**

 Na redovnom filmskom programu – kojeg sačinjavaju filmovi poglavito hrvatske i europske te potom i svjetske produkcije – u prošloj su godini mjesto našla umjetnička ostvarenja koja su se od svog prvog prikazivanja istaknula kvalitetom, bila nominirana ili nagrađena prestižnim filmskim priznanjima. Sveukupno su održane 1.054 projekcije, od čega 871 javna (Art-kino i Dječja kuća) te 183 projekcije za škole i vrtiće. Ukupan broj prikazanih naslova je 476, a publika je mogla birati između 282 dugometražna i 194 kratkometražna filma. Pored onih redovnih, u Art-kinu su se te u Dječjoj kući održali i brojni drugi popratni programi (radionice, predavanja, okrugli stolovi, uvodi u programe, gostovanja filmskih autora itd.).

 Art-kino je jedini kinematograf u Rijeci i široj okolici koji pruža kontinuirani program filmova od posebnog povijesnog značaja i umjetničke vrijednosti te u kojem se prikazuju retrospektive posvećene pojedinim redateljima, glumcima, žanrovima, temama, filmskim pravcima... Autorski i kinotečni programinužni su jer se time publici osigurava pristupačnost filmskih naslova koji prikazuju osobine i daju presjek određenih filmskih razdoblja i stilova, kako kroz opuse pojedinih, tako i kroz cikluse čitavih grupa autora. Dodatna vrijednost ovih programa su sadržaji i materijali koji publici pružaju priliku da stekne šira znanja o filmskoj umjetnosti jer istaknuti filmolozi, filmski kritičari, intelektualci i umjetnici pripremaju uvode u cikluse, kao i popratne programske tekstove i druge materijale. To u stvari znači da se prije ciklusa i retrospektiva održavaju predstavljanja dotičnih autora i njihovog značaja, kako u kontekstu filmske umjetnosti, tako i šire društvene slike. Tijekom godina pokazalo se kako raste broj publike koja pohodi ova uvodna predavanja na kojima se pored projekcija filmova može dobiti uvid i u širi kontekst njihova nastanka te saznati više o njihovim umjetničkim dosezima.

 *Kino kustos* je program što ga Art-kino provodi od 2017. godine, a namijenjen je razvoju filmske kulture kroz uvodna predavanja istaknutih osoba iz raznih područja djelovanja (redatelji, pisci, književnici, glazbenici...). Sudionici sami odabiru film koji je za njih iz raznih razloga bio poticajan i prenose publici svoje viđenje njegove važnosti; ovim se putem ističe višedimenzionalnost filmskog stvaralaštva te njegova moć da utječe na razna područja društva. Prošlogodišnji primjer: *Učiteljica glasovira* (Hana Samaržija) *) i Punk pjevačica (Igralke).*

 *Kultno kino* se na programu Art-kina nalazi od rujna 2016. godine, a sadržaj ovog projekta je prikazivanje važnih filmskih ostvarenja uz uvod filmskog stručnjaka kojim se publiku u obavijesnom izlaganju upućuje u osobitost filmskih elemenata, uvodi u društveno-kulturni kontekst njegovog nastanka te informira o posebnim zanimljivostima o režiseru, glumcima, snimanju i sl. Program se pokazao vrlo uspješnim jer svaka projekcija privuče brojnu, generacijski šaroliku publiku, u kojoj prevladavaju mladi. Prošlogodišnji primjeri: *Vječni sjaj nepobjedivog uma, Leon profesionalac, Oči širom zatvorene, Vrana, Davitelj protiv davitelja, Queimada – otok u plamenu, Biti John Malkovich i Kum 2.*

 *Kino klasik* je potprogram Kultnog kina pokrenut 2019. godine, a zamišljen je kao susret gledatelja s filmovima koji su obilježili generacije, bili uzor drugim redateljima ili su postali dijelom filmskog kanona. Prošlogodišnji primjeri: *Alice u gradovima, Alice više ne stanuje ovdje i Svi drugi se zovu Ali.*

**ART-KINO**

 Tijekom 2024. godine u Art-kinu, odnosno u dvorani *Croatia*, održano je 540 javnih projekcija i 31 projekcija za škole i vrtiće (*Škola u kinu*). Ukupan broj prikazanih naslova je 338, a publika je mogla birati između 216 dugometražnih i 122 kratkometražna filma. Najgledaniji filmovi ovog razdoblja su *Uboga stvorenja*, *Uvijek postoji sutra* i *Dražen*, dok su dva najgledanija kinotečna programa *Dani Rajka Grlića* i *Kultno kino*.

 U 2024. godini u Art-kinu su održane svečane premijere filmova: *Slatka Simona (*I. Mirković*), Pamtim samo sretne dane (*N. Marasović*), Srebrne (*B. Babačić*)*, *Sav taj pank* (S. Simojlović), *Zbudi me (*M. Šantić*), Tijelo (*P. Seliškar*)*, *Šume, šume (*R. Poljak*), Svemu dođe kraj (*R. Grlić*)*, *Čovjek koji nije mogao šutjeti (*N. Slijepčević*)*, *Galeb* (D. Lušičić), *Nakon ljeta* (D. Tanović), *Grandpa Guru* (S. Mirošničenko), *Dražen* (D. Šerbedžija), *Proslava* (B. Anković), *Svakom cvijetu treba malo vode* (T. Jelenić) i *Naša djeca* (S. Kolbas), uz gostovanje redatelja, glumaca i drugih autorskih i producentskih suradnika. Putem premijera Art-kino i dalje nastavlja svoju misiju sudjelovanja u promociji i vidljivosti hrvatskog, ali isto tako i regionalnog filmskog stvaralaštva, u skladu sa *Sporazumom o suradnji u jačanju lokalnih filmskih kapaciteta* između Grada Rijeke i Hrvatskog audiovizualnog centra, a sve s ciljem poticanja i osnaživanja audiovizualne djelatnosti, odnosno filmske kulture.

 Filmski program Art-kina u 2024. godini započeo je *Kinohitovima 2023.* u sklopu kojih se na repertoaru Kina našlo pet filmova što su se u prošlogodišnjoj sezoni istaknuli u više kategorija – od gledanosti do kritike – pa su na veliko platno vraćeni za one koji ih nisu stigli pogledati ili su htjeli utvrditi gradivo. Program se održavao od 11. do 14. siječnja, a prikazani su: povijesna drama *Ubojice cvjetnog mjeseca* Martina Scosesea, biografsko-povijesni spektakl *Oppenheimer* Christophera Nolana i njegov ljetni hit-parnjak *Barbie* Grete Gerwing te komedija s elementima SF-a *Asteroid City* Wesa Andersona i, za kraj, animirana avantura *Spider-Man: Putovanje kroz Spider-svijet* redateljskog trojca: Joaquim Dos Santos, Kemp Powers i Justin K. Thompson.

 Nastavak programa odvio se 17. siječnja s dokumentarnim filmom *Voljeti Patriciju Highsmith* prikazanim u 18 sati o još uvijek iznimno popularnoj američkoj književnici koja je svjetsku slavu stekla serijom krimi-romana o antijunaku Tomu Ripleyju prema kojima su snimljene mnogobrojne filmske adaptacije, jedna od kojih je i drama/misterij *Američki prijatelj* prema romanu *Riplyjeva igra* njemačkog redatelja Wima Wendersa koji se na programu našao iste večeri u 20 sati. Program se nastavio 23. siječnja u istom terminskom rasporedu, a drugi film povezan s opusom spisateljice bio je *Carol* američkog redatelja Todda Haynesa rađen prema knjizi *Cijena soli*, jedinoj koju je autorica potpisala pseudonimom. Program je rađen u suradnji s Goethe-Institutom Zagreb i Restart Labelom.

 U četvrtak, 25. siječnja s početkom u 20 sati održan je program *Fox & His Friends predstavlja:* *Profesor Baltazar + Zagrebačka škola animiranog filma uz vinile i rijetke filmove s glazbom Tomislava Simovića*. Naime, pronalazak i pregled preko 500 izvornih vrpci hrvatskog kompozitora Tomislava Simovića, koji je uključivao i višegodišnji proces restauracije odabranih snimaka, rezultirao je dvama novim vinilnim izdanjima riječko-zagrebačke izdavačke kuće Fox & His Friends Records – glazba iz kultne serije *Profesor Baltazar* i dvostruka kompilacija glazbe *Zagrebačka škola animiranog filma* – stoga su, nakon premijernog izvođenja na Pula Film Festivalu, gostovanja na Indigo Festivalu u Ljubljani i u Kinoteci u Zagrebu, i riječkoj publici predstavljena oba izdanja. Nakon uvodne riječi glavnih urednika Lerija Ahela i Željka Luketića, koji su publiku upoznali s procesom sklapanja kompilacija, program je nastavljen projekcijom odabranih filmova iz produkcije Zagreb filma za koje je Simović skladao glazbu. U suradnji s tom vodećom produkcijskom kućom iz područja kratkog animiranog filma te Hrvatskim državnim arhivom, Hrvatskom kinotekom i Hrvatskim audiovizualnim centrom, napravljena je selekcija rijetko prikazivanih naslova koje povezuje jedinstveni pristup *soundtracku* jednog od naših najvećih kompozitora filmske glazbe pa je publika imala priliku pogledati sljedeće naslove: *San* (Rudolf Borošak), *Utopia* (Boris Kolar), *Homo Augens* (Ante Zaninović), *Opera Cordis* i *Gubecziana* (Dušan Vukotić), *Kugina kuća* i *Začarani princ* (Zlatko Pavlinić) te *Medvjeđa romansa* (Tony Claar, jedini Fulbrightov stipendist Zagrebačke škole animacije).

 Na redovnom programu Art-kina u siječnju su prikazani sljedeći filmovi: *Udar sreće* (W. Allen, 2023.), *Zločin je moj* (F. Ozon, 2023.), *Voljeti Patriciju Highsmith* (E. Vitija, 2022.), *Uboga stvorenja* (Y. Lanthimos, 2023.) i *Crveno nebo* (Ch. Petzold, 2023.).

 Prva prošlogodišnja riječka premijera domaćeg filma održala se 8. veljače u 20 sati, a radilo se o drami *Slatka Simona* Igora Mirkovića. Tom su prilikom, uz samog redatelja, premijeri prisustvovali glumci Toma Medvešek i Luka Knez, glumice Nikolina Prkačin i Elizabeth Zacero te direktor fotografije Ivan Zadro. Sam događaj bio je medijski izuzetno dobro popraćen i za njega se, uobičajeno, tražila karta više. Razlog je tomu što Art-kino, pored Zagreba, često predstavlja jedino mjesto u Hrvatskoj gdje se promoviraju hrvatski filmovi koji kreću u distribuciju, stoga je održavanje premijera vrlo važan segment djelovanja Art-kina, tim više što povodom tih prikazivanja u njega dolaze filmski djelatnici – redatelji, glumci, producenti itd. – kako bi publika s njima mogla razgovarati te dobiti što bolji uvid u proces nastajanja i razvijanja filma, a svakako je pritom važno napomenuti kako je to jedan odprograma koje riječka publika redovito posjećuje u velikom broju. Premijerna prikazivanja isto su tako od iznimnog značaja i za nacionalnu kinematografiju koja time ostvaruje i bolju vidljivost.

 Prvo pak izdanje Kultnog kina bilo je u znaku dana zaljubljenih, a održano je 14. veljače u 20 sati projekcijom znanstveno-fantastične romantične drame *Vječni sjaj nepobjedivog uma* francuskog redatelja Michela Gondryja za kojeg je film nagrađen Oscarom u kategoriji najbolji originalni scenarij. Potaknut idejom Gondryjeva prijatelja Pierrea Bismutha, priča je prerasla u scenarij zahvaljujući Charlieju Kaufmanu koji je od početne ideje studija da radi triler film pretvorio u izbalansiranu žanrovsku mješavinu SF-a i psihološke drame čija je glavna radnja gubitka memorije uvjerljivo upakirana i doživljajno pojačana nelinearnim načinom filmskog pripovijedanja po čemu je film danas, između ostalog, i poznat. No forma nije preuzela sadržaj pa je film ujedno iščašena, ali iskrena posveta turbulentnim ljubavnim muško-ženskim odnosima. Pored Kate Winslet, koja je bila nominirana za najbolju glavnu žensku ulogu, film odlikuje i glumačka interpretacija njezinog ostavljenog i razočaranog partnera Jima Carreyja koju mnogi drže jednom od njegovih upečatljivijih uloga u karijeri.

 Od 15. do 18. veljače u Art-kinu je održan program *Filmšnite*, a radi se o novom zajedničkom projektu Austrijskog kulturnog foruma, Goethe-Instituta Kroatien i Veleposlanstva Švicarske Konfederacije u Hrvatskoj posvećenom predstavljanju suvremenog filma iz Austrije, Njemačke i Švicarske. Ciklus je otvorila biografska drama *Ingeborg Bachmann–putovanje u pustinju* njemačke redateljice Margarethe von Trotta o životu i vezi najveće austrijske pjesnikinje sa švicarskim piscem Maxom Frischom koja se na programu našla u četvrtak, 15. veljače u 18 sati. Film je premijerno prikazan u glavnom programu prošlogodišnjeg Međunarodnog filmskog festivala u Berlinu. Idućeg dana, 16. veljače u 18 sati na repertoaru je bio dokumentarni portret *Elfriede Jelinek – jezik pušten s lanca* austrijske redateljiceClaudie Müller o književnici Elfriede Jelinek koja je 2004. godine postala prva osoba iz Austrije i prva spisateljica njemačkog govornog područja koja je dobila Nobelovu nagradu za književnost dok su je u rodnoj zemlji smatrali kontroverznom autoricom. U nastavku programa, 17. veljače u 17:30 sati, prikazan je hladnoratovski triler švicarskog redatelja Timma Krögera  *Teorija svega* koji je svoju svjetski premijeru imao u glavnom programu 80. Međunarodnog filmskog festivala u Veneciji, a ciklus je 18. veljače u 17:30 sati zaključila povijesna crna komedija njemačke redateljice Frauke Finsterwalder *Sisi & ja* koja je premijerno prikazana na Berlinskom filmskom festivalu.

 Posljednji dokumentarni film urednika, novinara, književnika i scenarista Pere Kvesića *Kuća na Kraljevcu* s prikazivanjem je započeo 21. ožujka u 20 sati.

 Sljedeći program na repertoaru bio je *Nagrada publike LUX* (skraćeno od: LUX – europska filmska nagrada publike), koju dodjeljuju Europski parlament i Europska filmska akademija, a radi se o inicijativi kojom se promiču kulturna raznolikost i pruža konkretna podrška filmu i umjetnosti. Nominirani filmovi podižu svijest o aktualnim društvenim i političkim pitanjima, na pristupačan način uključuju publiku u rasprave o Europi te su istovremeno odraz raznolikosti europskih kinematografija. Prikazana su sljedeća dva filma: *Zakon zbornice* (22. veljače u 20 sati) njemačkog redatelja İlkera Çataka i *Sestrinstvo parne kupelji* (23. veljače u 20 sati) estonske redateljice Anne Hints. Kao što je već navedeno, program organiziraju Europski parlament i Europska filmska akademija u suradnji s mrežom europskih kina Europa Cinemas, LUX nagradom publike, Kreativnim Europa MEDIA programom te Europskom komisijom.

 Na redovnom su programu Art-kina u veljači prikazani sljedeći naslovi: *Uboga stvorenja*, *Zona interesa* (J. Glazer, 2023.), *Anatomija pada* (J. Triet, 2023.), *Slatka Simona*, *Prošli životi* (C. Song, 2023.), *Bob Marley: One Love* (R. M. Green, 2024.), *Beskrajno sjećanje* (M. Alberdi, 2023.), *Kuća na Kraljevcu* i *Na selu* (DK i H. Welchman, 2023.).

 Međunarodni dan žena (8. mart) u Art-kinu obilježen je desetim izdanjem programa Kino mreže *Ženijalni dani* koji na filmska platna diljem zemlje donosi filmske naslove o snažnim ženama i njihovim izazovima u današnjem društvu. Tom se prigodom, 8. ožujka u 20 sati, u Art-kinu prikazala kultna komična drama *Čelične magnolije* američkog redatelja Herberta Rossa sa zvjezdanom glumačkom postavom koju čine Sally Field, Dolly Parton, Shirley MacLaine, Daryl Hannah, Olympia Dukakis i Julia Roberts. Sam događaj, kako i dolikuje, bio je vrlo dobro posjećen te popraćen u medijima. U sklopu istog programa od 7. ožujka na repertoaru je bio i film *Okus ljubavi*, povijesno-kulinarska romansa sa Juliette Binoche u glavnoj ulozi koja je svjetsku premijeru imala u Cannesu, gdje je redatelju Tranu Anh Hungu donijela nagradu za najbolju režiju. Film je bio i francuski kandidat za Oscara u kategoriji najboljeg međunarodnog filma.

 Prva prošlogodišnja Kino kustosica bila je filozofkinja, esejistica, kolumnistica i prevoditeljica Hana Samaržija, ujedno i glavna urednica uglednog britanskog Routledgeovog zbornika *The Epistemology of Democracy*, koja je za riječku publiku odabrala psihološku dramu *Učiteljica glasovira* kontroverznog austrijskog režisera Michaela Hanekea, rađenog prema istoimenom romanu još jedne kontroverzne ličnosti austrijskog kulturnog svijeta spisateljice Elfride Jelinek. Na festivalu u Cannesu Isabelle Huppert i Benoît Magimel nagrađeni su kao najbolji glavni glumci, a samom redatelju dodijeljena je nagrada žirija (Grand Prix). Program se je održao u utorak, 12. ožujka, s početkom u 20 sati, a prije same projekcije publici se uvodnim izlaganjem obratila i sama gošća/kustosica.

 Novo izdanje Kultnog kina odvilo se 21. ožujka u 20 sati, a prikazan je akcijski triler *Leon profesionalac* francuskog režisera Luca Bessona, jedan od autorovih hitova (pored *Petog elementa*) iz 90-ih godina, s radnjom o plaćenom ubojici (Jean Reno) koji svojem 'zanatu' podučava adolescenticu (Natalie Portman) željnu osvete policajcu koji je uzrokom smrti (Gary Oldman) njezine obitelji. Kao i većinu autorovih filmova, i ovog odlikuje čvrsta žanrovska struktura te plejada osebujnih likova i vizualno-glazbena spektakularnost, što su stilske odlike koje Besson baštini od svojih filmskih početaka (tzv. *cinéma do look*).

 Na redovnom programu Art-kina u ožujku prikazani su sljedeći filmovi: *Zona interesa*, *Stranci* (A. Haigh, 2023.), *Prošli životi*, *Okus ljubavi* (A. H. Tran, 2023.), *Uboga stvorenja*, *Dječak i čaplja* (H. Miyazaki, 2023.), *The Holdovers* (A. Payne, 2023.), *Stari hrast* (K. Loach, 2023.), *Slučaj Goldman* (C. Kahn, 2023.) i *Polako niotkuda* (D. Čučić, 2023.).

 Travanjski program započeo je drugog dana mjeseca, u utorak, s početkom u 20 sati, riječkom premijerom filma *Pamtim samo sretne dane* redatelja Nevija Marasovića u kojem je svoje zadnje pojavljivanje pred kamerom imao filmski i kazališni glumački doajen Radko Polič. Pored redatelja, premijeri su prisustvovali glumci Janko Popović Volarić i Leon Lučev te producentica Nina Petrović.

 Idućeg dana, 3. travnja u 20 sati, s redovnom je distribucijom započeo film *Majka* bugarske redateljice Zornice Sofije u kojem je glavnu mušku ulogu odigrao Leon Lučev pa je glumac ovu prigodu iskoristio kako bi gledateljima približio iskustvo rada na filmu i podijelio dojmove sa snimanja u Africi.

 U sklopu programa Kvarnerske filmske komisije *Snimano kod nas*, 11. travnja u 20 sati u Art-kinu predstavljen je dokumentarni film *Obalno šetalište* redatelja Silvija Mirošničenka o Lungomareu, popularnoj šetnjici između Voloskog i Lovrana. Uz samog redatelja, projekciji je prisustvovao i producent Toni Motušić.

 Sljedeći događaj, pod nazivom Sjećanje na Abdulaha Sidrana, održan je 23. travnja u 20 sati, a tom je prilikom prikazan prvi cjelovečernji igrani film redatelja Emira Kusturice *Sjećaš li se Dolly Bell?*, nagrađen na Mostri Zlatnim lavom za prvi film (Lav budućnosti), koji je ujedno bio i prva autorova suradnja s bosanskohercegovačkim piscem, pjesnikom, boemom i scenaristom Abdulahom Sidranom. Iako će ta suradnja potrajati još svega jedan film (*Otac na službenom putu*), ostat će trajno zapisana u povijesti ne samo jugoslavenske, već i svjetske kinematografije, dok će scenarističko Sidranovo pismo obilježiti čitavu dekadu 80-ih, obilježenu pojavom tzv. novog bosanskog filma (pored Kusturičinih, ističu se filmovi *Kuduz* Ademira Kenovića i *Praznik u Sarajevu* Benjamina Filipovića) te prvih poslijeratnih godina (*Savršeni krug*, Kenović).

 Novo, jedanaesto izdanje Impulse festivala održano je u dva termina pred sam kraj mjeseca. U prvom, 26. travnja u 20:30 sati, premijerno je prikazan glazbeni dokumentarac *Sav taj pank*, čija radnja započinje upravo u Rijeci i bavi se punk supkulturom Jugoslavije, a istoj su prisustvovali redatelj i scenarist filma Slobodan Simojlović te dizajner zvuka Aleksandar Zoričić. Drugi pak termin bio je posvećen filmsko-glazbenom događaju pod nazivom KIN-O-ZVUK, čiji je nositelj Udruga ljubitelja filma RARE, u sklopu kojeg je prikazan srednjometražni nijemi film *Birtija* Joze Ivakića iz 1929. godine, nastao u produkciji Škole narodnog zdravlja Andrija Štampar, a kojeg je digitalizirao Hrvatski državni arhiv (Hrvatska kinoteka), dok je originalnu glazbu skladala grupa L.H.D. (ex The Bambi Molesters). Istom je prilikom više o samom procesu restauracije gledateljima govorio Vjekoslav Majcen s Odsjeka za zaštitu, digitalizaciju i restauraciju audiovizualnog gradiva u Hrvatskoj kinoteci. Program Impulse festivala organiziran je u suradnji s udrugom Distune Promotion i SKC Rijeka.

 Redovni program travnja bio je sastavljen od sljedećih filmova: *Pamtim samo sretne dane*, *Demon Slayer: To the Hashira Training* (H. Sotozaki, 2024.), *Majka*, *Sjevernjačka utjeha* (H. G. Sigurðsson, 2024.), *Scenarij iz snova* (K. Borgli, 2023.), *Back to Black* (S. Taylor-Johnson, 2024.), *Luxembourg, Luxembourg* (A. Lukič, 2022.), *Priscilla* (S. Coppola, 2023.) i *Ekskurzija* (U. Gunjak, 2023.).

 Od 2. do 31. svibnja Hrvatski je audiovizualni centar po drugi put organizirao manifestaciju Mjesec našeg filma, u sklopu koje su se hrvatski filmovi prikazivali u kinima diljem zemlje, pa tako i u dvorani Art-kina, a prikazano je ukupno šest filmskih blokova. Mjesec našeg filma započeo je u četvrtak, 2. svibnja s početkom u 20:30 sati projekcijom filma *Metastaze*, uz gostovanje redatelja Branka Schmidta, te uz nagrađivani kratkometražni film *U šumi* Sare Grgurić. Program je nastavljen 10. svibnja kratkometražnim filmom *Zvjerka* Daine O. Pusić te dramom *Buick Riviera* Gorana Rušinovića. Treći blok održan je 15. svibnja projekcijom Matanićevog filma *Zvizdan*, a četvrti 25. svibnja u 19 sati filmom *Vlak bez voznog reda* Veljka Bulajića i animiranim filmom *Dnevnik* Nedeljka Dragića. Program je nastavljan 28. svibnja također u 19 sati kratkometražnim filmom *Piknik* Jure Pavlovića te *Bogorodicom* Nevena Hitreca, a završen je 31. svibnja filmovima *Rastanak* Irene Škorić, *Das Lied ist Aus* Ivana Faktora i dokumentarcem *Jedna od nas* Đure Gavrana.

 Povodom obilježavanja dvadesetgodišnjice rada udruge Filmaktiv, u petak se, 3. svibnja, s početkom u 20 sati održao program *20 godina Filmaktiva*. Tom su se prilikom prikazali dokumentarni film Marina Lukanovića *Delta – obilje umjetnosti*, te, premijerno, kratkometražni dokumentarni film redateljice Barbare Babačić *Srebrne žene*, o obespravljenim radnicama u rudnicima srebra u Boliviji. Premijeri filma prisustvovala je i redateljica filma s kojom je nakon projekcije održan razgovor.

 Prvi prošlogodišnji autorski ciklus bio je posvećen redatelju i scenaristu Lukasu Noli, a s njim se započelo u utorak, 7. svibnja, u 21 sat art-filmom s ratnom tematikom *Nebo sateliti*,dobitnikom četiriju Zlatnih arena, među kojima je i ona za režiju. U nastavku ciklusa prikazani su sljedeći filmovi: erotska drama *Sami* (14. 5. u 21 h), socijalno-psihološka drama *Šuti* (28. 5. u 21) i prošle godine na Pulskom filmskom festivalu prikazani erotski triler *Escort* (4. 6. u 21 h). Inače, Lukas Nola u svijet filma ušao je u 'muzama vrlo nesklonom vremenu', a njegovi počeci vezuju se uz televiziju i filmove *Dok nitko ne gleda* (1992.) i *Svaki put kad se rastajemo* (1994.), kojima je navijestio neke nove tendencije unutar *mladog hrvatskog filma*, a koji se pak nastojao izmaknuti dnevno-političkim potrebama i iznova afirmirati vrijednosti naslijeđene od prethodnih generacija (modernizam), nadopunjavajući ih stilskim postupcima i uzorima iz suvremenije svjetske kinematografije (postmodernizam). Igranofilmski debi ostvario je krimi-trilerom *Rusko meso* (1997.), a pored redateljskog i scenarističkog, Nola se bavio i pedagoškim radom na Akademiji dramske umjetnosti gdje je predavao filmsku režiju. Pored toga, autor je i nekoliko eksperimentalnih filmova, dramskih tekstova i jedne zbirke poezije.

 Dokumentarni film *Ulične svjetiljke* redateljice Ane Mušnjak, o istoimenom prvom hrvatskom časopisu o beskućništvu i srodnim društvenim temama, koji je osnovan 2008. godine u Rijeci, povodom 15. rođendana prikazan je u Art-kinu 8. svibnja s početkom u 21 sat, a na projekciji su, pored redateljice, prisustvovali osnivač projekta Siniša Pucić, član Franjevačkog svjetovnog reda Mjesnog bratstva Trsat koji i danas izdaje časopis, te urednica Dunja Osojnak Marinović, kao i sami korisnici projekta.

 U četvrtak, 9. svibnja, u 20 sati održana je premijera drame *Zbudi me* slovensko-hrvatskog redatelja Marka Šantića, nastalom u slovensko-hrvatsko-srpskoj koprodukciji, koji je na najvažnijoj smotri slovenskog filma, onoj Festivala slovenskog filma, nagrađen s čak pet Vesni, među kojima je i ona za najbolji dugometražni film. Premijeri su, uz redatelja, prisustvovali scenarist Goran Vojnović, glumac Jurij Drevenšek, te direktor fotografije Ivan Zadro i hrvatski koproducent Jure Bušić.

 U sklopu festivala suvremenog plesa Port of Dance, koji riječkoj publici, uz domaću plesnu produkciju, nudi uvid u recentnu produkciju međunarodnih suvremenih plesnih predstava, u Art-kinu je 15. svibnja u 20 sati održan okrugli stol pod nazivom *Remembering John Ashford* (*Sjećanje na Johna Ashforda*) na kojem su sudjelovali Enya Belak (redateljica filma *Aerowaves at 25*), Frosso Troussa (DAN.C.CE UNITIVA), Bridget Webster (CoisCéim Dance Theatre), Jasna L. Vinovrski (Public in Private, plesna umjetnica), dok je razgovor moderirao Edvin Liverić-Bassani (HKD na Sušaku). Nakon razgovora, u 21 sat prikazan je film slovenske multidisciplinarne umjetnice i redateljice Enye Belak *Aerowaves* o istoimenoj europskoj plesnoj mreži. Program je organiziran u suradnji s Hrvatskim kulturnim domom na Sušaku.

 U sklopu međunarodne konferencije *Postcolonial, Decolonial, Postimperial, Deimperial*, u organizaciji istraživačkog projekta “REVENANT – Revivals of Empire: Nostalgia, Amnesia, Tribulation”, koja se održavala na Filozofskom fakultetu u Rijeci od 15. do 17. svibnja, u 20:30 sati prikazan je kratkometražni film *Brijuni, A Necromantic Theatre* umjetnika i profesora Behzada Khosravija Noorija (Habib University u Karachiju, Pakistan) i Magnusa Bärtåsa (Konstfack University of Art, Design and Craft u Stockholmu, Švedska). Nakon projekcije, s autorima filma s autorima je održan razgovor u kojem su sudjelovali Sanja Horvatinčić, znanstvena suradnica na Institutu za povijest umjetnosti u Zagrebu, te Jeremy F. Walton, voditelj istraživačkog projekta REVENANT. Program je održan u organizaciji sa Sveučilištem u Rijeci.

 U suradnji sa Slovenskim kulturno-prosvjetnim društvom *Bazovica*, u Art-kinu su se od 21. do 23. svibnja održavali Dani slovenskog filma u sklopu kojih su prikazana tri recentna filmska naslova. Program je otvoren u utorak, 21. svibnja u 20:30 sati, dokumentarnim filmom *Tijelo* redateljice Petre Seliškar, koji je svoju svjetsku premijeru imao na prošlogodišnjem Sarajevo Film Festivalu, a poslije projekcije s autoricom je održan razgovor. Program je nastavljen dramom *Uzor* Nejca Gazvode (22. svibnja u 19 sati) te *road-movie* dramedijom *Jahači* Dominika Menceja (23. svibnja u 19 sati). Dani slovenskog filma održali su se u suradnji, pored kulturno-prosvjetnog društva *Bazovica*, sa Slovenskim filmskim centrom i domaćim distributerom Restart Label te uz podršku i pomoć Ureda vlade Republike Slovenije za Slovence izvan domovine, Savjeta za nacionalne manjine Republike Hrvatske, Saveza slovenskih društava u Republici Hrvatskoj i Veleposlanstva Republike Slovenije u Republici Hrvatskoj.

 U spomen na ove godine preminulog redatelja i scenarista Veljka Bulaića, autora koji je hrvatsku i svjetsku kinematografiju zadužio s nekolicinom filmskih klasika, u Art-kinu je održan program *In Memoriam – Veljko Bulajić* u sklopu kojeg su prikazana tri naslova: dokumentarni film *Skopje ’63* (23. svibnja u 21 sat), prikaz posljedica katastrofalnog potresa koji je pogodio Skopje 1963. godine, potom poratna drama *Uzavreli grad* (24. svibnja u 19 sati), često navođen kao autorovo najbolje djelo, koji obrađuje temu izgradnje socijalističke zajednice pod okriljem poratne industrijalizacije, te redateljev debitantski film *Vlak bez voznog reda* (25. svibnja u 19 sati), prvi hrvatski film prikazan u glavnoj konkurenciji filmskog festivala u Cannesu. Program se održao u suradnji s Delta Videom iz Beograda te Jadran filmom i Hrvatskim državnim arhivom.

 Retrospektiva posvećena redatelju, scenaristu, piscu te velikom svjetskom hodaču i putniku Werneru Herzogu započela je u srijedu, 29. svibnja, u 19 sati predstavljanjem autorovog opusa uvodnim razgovorom u kojem su sudjelovali profesor Filozofskog fakulteta u Rijeci i stalni suradnik Art-kina Saša Stanić te filmski i književni kritičar, prevoditelj i publicist Tomislav Brlek, nakon kojeg je uslijedila projekcija filma *I patuljci počinju mali*. Opsesivno vezan za film od rane mladosti, ovaj će poriv Herzoga odvesti vrlo daleko, u doslovnom, metaforičkom i umjetničkom smislu, od bilo kojih filmskih strujanja ili pokreta, premda će kritičari Wernera isticati kao najoriginalnijeg predstavnika njemačkog novog vala (*neue Welle*) – tvrdnja koja smještena uz imena poput V. Schlöndorffa, R. W. Fassbindera i W. Wendersa dobiva svoj puni smisao i značaj – a približiti potrazi za onim što je sâm redatelj nazvao 'ekstatičnom istinom', do koje se dolazi provokacijom stvarnosti s kamerom na ramenu, što je, vjerovatno, razlog zašto je ovaj redatelj ostajao po strani žanrovske prepoznatljivosti, meandrirajući između 'stvarnog' i 'igranog'. Ako se pritom uzme u obzir kako je ovaj autor svoje filmske projekte stvarao u izrazito zahtjevnim fizičkim, često i pogubnim uvjetima koje pustinje, džungle i ekstremne visine već stavljaju pred čovjeka, može se steći dojam da za Herzoga između života i filma stoji znak jednakosti. Ciklus se je nastavio narednih mjeseci filmovima: *Zemlja šutnje i tmine* (5. lipnja), *Fata Morgana* (12. lipnja), *Aguirre, gnjev Božji* (19. lipnja), *Little Dieter Needs to Fly* (26. lipnja) i *Fitzcarraldo* (3. srpnja), dok su se preostala tri filma prikazala nakon ljetne stanke. Program se provodio u suradnji s kućom Werner Herzog Film.

 Na redovnom programu Art-kina u svibnju prikazani su sljedeći filmovi: *Savršeni dani* (W. Wenders, 2023.), *Ekskurzija*, *Zbudi me*, *Nerazdvojni* (J. Degruson, 2024.), *Teška godina* (O. Nakache i E. Toledano, 2024.) i *Radnička klasa ide u pakao* (M. Đorđević, 2024.).

 Program prošlogodišnjeg, 17. izdanja Subversive Film Festivala, održan je 1. i 2. lipnja s terminom u 21:15 sati, a na velikom su platnu Art-kina prikazana dva nagrađena filmska naslova: prvog dana, biografski dokumentarac *Teaches of Peaches* o turneji i dvadesetogodišnjoj karijeri glazbene, feminističke i kvir ikone Peacheste drugog dana *Soundtrack za državni udar* belgijskog redatelja Johana Grimonpreza o tragičnim događajima u Kongu nakon proglašenja nezavisnosti te afričke republike te paradoksalne uloge afroameričkih jazz glazbenika u hladnoratovskom smaknuću legalno izabranog premijera Patricea Lumumbe. Program se provodio u suradnji sa Subversive festivalom i udrugom Bijeli val.

 Povodom gostovanja svog putujućeg VR kina u Rijeci, u utorak, 4. lipnja s početkom u 19 sati, u Art-kinu je održano multimedijalno predavanje *Lovci sakupljači* hrvatskog putopisca Davora Rostuhara, koji je tom prilikom predstavio svoj novi projekt – prvi hrvatski dokumentarni VR film *Lovci sakupljači* – a koji su gledatelji mogli pogledati od 4. do 9. lipnja na riječkom Korzu, u Bazarigovom prolazu preko puta Gradske ure, u VR kinu specijalno izgrađenom za potrebe ovog filma. Naime, da bi ispričao priču o plemenu Hadza iz Tanzanije, Rostuhar je dokumentirao njihov život najnovijom tehnologijom u pripovijedanju priča: VR-om – te je tako snimio prvi hrvatski dokumentarni VR. Program se je održavao u suradnji s Art-kinom, a svoju je turneju po Hrvatskoj započeo upravo u Rijeci.

 U sklopu filmskog dijela manifestacije Student Day Festivala, 5. lipnja, s početkom u 21:15 sati, na novom su sportskom terenu Kampusa, tzv. Žilavom parku, prikazana tri nagrađena filma s 10. Međunarodnog studentskog filmskog festivala – STIFF, održanog prošle godine u Art-kinu. Radilo se o naslovima: *Niska trava* Davida Gaše, *Vrt srca* Olivéra Hegyija i *Nakon svadbe* Mateja Klucika. Ulaz na program bio je slobodan za sve posjetitelje.

 34. Svjetski festival animiranog filma Animafest Zagreb u Art-kinu gostovao je 13. lipnja u 21 sat sa selekcijom kratkometražnih animiranih filmova nagrađenih na prošlogodišnjoj ediciji festivala te 14. lipnja u 21 sat uz blok *AFN presents: That's What She Said* koji je bio sastavljen od istaknutih kratkometražnih animiranih filmova čije su autorice žene. Prvog dana, u sklopu bloka *The Best of Animafest* prikazano je ukupno šest kratkometražnih animiranih filmova nagrađenih u različitim kategorijama: *Nube* (Diego Alonso Sánchez de la Barquera Estrada i Christian Arredondo Narváez), *Karotika* (Daniel Sterlin-Altman), *Ponovno se roditi s tobom* (Inju Park), *Entropijsko sjećanje* (Nicolas Brault), *Hotel Miracle* (Nienke Deutz) i *Žarko, razmazit ćeš dite!* (Milivoj Popović, Veljko Popović). Drugi dan programa prikazano je devet kratkometražnih filmova nagrađivanih i istaknutih animatorica: *Iznad oblaka* (Vivien Hárshegyi), *Haljina za finale* (Martina Meštrović), *Mariupolj. Stotinu noći* (Sofija Melnik), *Obiteljski portret* (Lea Vidaković), *Konjunkcija* (Marta Magnuska), *Preko krhotina* (Natália Durchánkova), *Pas, kruh i cvijeće sutrašnjice* (Michaela Mîndru), *Hobotnica banana* *mišmaš* (Milanka Fabjančič) i *Sumnja* (Adela Križovenska).

 Program *ZagrebDox u gostima* ove je godine na platno Art-kina donio dva istaknuta dokumentarna filma s 21. izdanja ZagrebDox festivala. Tom prigodom, 15. lipnja u 21 sat, prikazan je film otvorenja festivala *Nasmijana Gruzija* redatelja Luke Beradzea te, 16. lipnja u 21 sat, američki film *Sretni kampe*ri redateljice Amy Nicholson.

 Program *Povodom Dana antifašističke borbe*, kojim se ujedno otvorilo Ljetno Art-kino, održan je 21. lipnja u 21:30 sati, a prikazan je dokumentarno-eksperimentalni film redateljice Renate Poljak *Šume, šume*. Nakon same projekcije, održan je i razgovor s autoricom filma. Program je održan u suradnji s Udrugom antifašističkih boraca i antifašista grada Rijeke.

 Lipanjsko izdanje Kultnog kina održano je u nedjelju, 23. 6. u 21:30 sati, a prikazan je posljednji film američko-britanskog redatelja Stanleyja Kubricka *Oči širom zatvorene* (1999.), rađenom prema književnom predlošku austrijskog pisca Arthura Schnitzlera, pripadnika književnog kruga poznatijeg kao bečka moderna. Sam film redatelj je smatrao svojim najboljim ostvarenjem, a pored izvrsnih glumačkih ostvarenja bračnog para Cruise & Kidman, dojmljivu je epizodnu ulogu u filmu ostvario i Rade Šerbedžija, kojemu je to ujedno bila i odskočna daska za Hollywood.

 Zadnjeg vikenda mjeseca, točnije 29. i 30. lipnja s početkom u 21:30 sati, održan je program *Vikend s Alice – okršaj velikana*, a povodom 50-godišnjice od premijernog prikazivanja na repertoaru su se našli film ceste Wima Wendersa *Alice u gradovima* (29. 6.) te romantična drama Martina Scorsesea *Alice više ne stanuje ovdje* (30. 6.). Prema samom Wendersovu priznanju, *Alice u gradovima* nastao je zahvaljujući njegovu razočaranju adaptacijom *Grimizno slovo* (1972, prema romanu N. Hawthornea), a fascinacijom dječjim likom iz romana Pearl, zbog čega je odlučio s mladom glumicom Yellom Rottländer raditi još jedan, ovaj put 'svoj' film. No spoznaja kako se tijekom produkcije u kinima pojavio film Petera Bogdanovicha *Mjesec od papira* (1973.) gotovo je naveo redatelja da odustane od snimanja, od čega ga je odgovorio Samuel Fuller, pa smo tako dobili prvi film Wendersove *Trilogije ceste*. Scorseseov pak *Alice više ne stanuje ovdje*, sniman nakon *Ulica zla* (1972.), a prije *Taksista* (1976.), prva je redateljeva zvanična holivudska produkcija (Warner Bros.), kao i prvi film radnjom izmješten iz domaćeg mu, njujorškog habitusa. Čak je i sama priča – potraga za samostalnošću sredovječne žene i samohrane majke – bila za redatelja izlet u nepoznato, no on se itekako dobro snašao u ponuđenoj mu prilici, što je urodilo trima nominacijama za Oscara (najbolja glavna i sporedna glumica te najbolji izvorni scenarij), od kojih je potvrđena ona za najbolju glavnu glumicu (Burstyn), a film je s uspjehom prikazan i u glavnom programu festivala u Cannesu.

 Redovni program lipnja bio je sastavljen od sljedećih filmova: *Radnička klasa ide u pakao*, *Haikyuu!! The Dumpster Battle* (S. Mitsunaka, 2024.), *Točka prijelaza* (A. Rojas, 2022.), *Suha trava* (N. Bilge Ceylan, 2023.), *Buntovnica* (Ch. Regan, 2023.), *Nakon plime* (L. Diaz, 2022.), *Vincent mora umrijeti* (S. Castan, 2023.), *Otet* (M. Bellocchio, 2023.), *Sunce budućnosti* (N. Moretti, 2023.), *Disco Boy* (G. Abbruzzese, 2023.), *Ja, kapetan* (M. Garrone, 2023.) i *Himera* (A. Rohrwacher, 2023.).

 Premijera kratkometražnog filma, odnosno dokumentarnog eseja *Galeb* riječkog redatelja i producenta Davida Lušičića održana je u Ljetnom Art-kinu u srijedu, 3. srpnja, s početkom u 22 sata, uz gostovanje redatelja.

 Povodom 30. godišnjice filma, a u sklopu programa Kultno kino, u nedjelju, 7. srpnja u 21:15 sati, održana je projekcija filma-osvete *Vrana* američkog redatelja Alexa Proyasa koji se proslavio osebujnom darkerskom ikonografijom i dizajnom, ali i tragičnom sudbinom glavnog glumca Brandona Leeja, sina Brucea Leeja, koji je nesretnim slučajem na snimanju izgubio život u 28. godini života. Inače, radi se o adaptaciji istoimenog stripa crtača i grafičkog dizajnera Jamesa O'Barra, utjecaj kojeg je itekako osjetan u scenografsko-kostimografskom ugođaju filma.

 Sljedeći događaj, o kojem će više riječi biti rečeno u zasebnom poglavlju, predstavljanje je knjige *Šifra: Rubeša (Sabrani tekstovi Dragana Rubeše pisani za Art-kino)*, koje se je održalo u Ljetnom Art-kinu u utorak, 9. srpnja, s početkom u 20 sati, a na njemu su sudjelovale suurednica knjige Tanja Vrvilo te filmska kritičarka i urednica filmske edicije HFS-a Diana Nenadić, dok je razgovor moderirao kulturni kroničar i filmski kritičar Novog lista Ervin Pavleković, a nakon diskurzivnog u 21:15 sati uslijedio je filmski dio programa projekcijom filma tajlandskog redatelja i jednog od najpoznatijih predstavnika tzv. *slow cinema* kinematografije Apichatponga Weerasethakula*Ujak Boonmee prisjeća se svojih bivših života*. Izdavanje knjige omogućeno je financijskom potporom Grada Rijeke i Društva hrvatskih filmskih redatelja.

 U sklopu projekta Film svima udruge Filmaktiv u srijedu, 10. srpnja u 21:15 sati, u Ljetnom Art-kinu održana je inkluzivna projekcija prilagođena gluhim i nagluhim osobama antologijskog naslova Nikole Tanhofera *H-8*, a prema mišljenju filmske struke i jednog od najboljih hrvatskih filmova. Inače, projekt Film svima pokrenut je 2016. te se kontinuirano provodi u partnerstvu s Udrugom gluhih i nagluhih Primorsko-goranske županije (UGIN) s ciljevima prilagodbe sadržaja audiovizualne kulture osobama s oštećenjem sluha te promicanja inkluzivnih kulturnih praksi.

 Povodom 40-godišnjice premijernog prikazivanja, u četvrtak, 11. srpnja u 21:15 sati održana je projekcija filma *Davitelj protiv davitelja* redatelja Slobodana Šijana. Ova komedija strave i užasa već iz žanrovske 'odrednice' daje naslutiti kako se radi o autorovu izletu u filmofilsku igru, dotad u jugoslavenskoj kinematografiji neviđenu, što je u velikoj mjeri bilo uzrok tomu da film naiđe na nerazumijevanje od strane stručne javnosti, što dakako nije spriječilo gledatelje da istom priskrbe kultni status. Pridonijeli su tome glumačka ostvarenja protagonistā (prije svega Taška Načića), filmska citatnost (*Psiho*, *Frankenstein*, giallo…) te upliv u filmsku ikonografiju novovalovske popularne kulture (VIS Idoli, Koja, Sonja Savić…).

 Najava drugog izdanja Cinehill Film Festivala, koji se iz Motovuna preselio na Petehovac ponad Delnica, održana je u Ljetnom Art-kinu 12. i 13. srpnja, s terminom u 21:15 sati, filmovima, inače prošlogodišnjim festivalskim pobjednicima, *Blagina pouka* bugarskog redatelja Stefana Komandarjeva (Nagrada filmskih kritičara) i *Jezero Falcon* kanadske redateljice Charlotte Le Bon (Propeler Cinehill – nagrada za najbolji film). Festivalski program nastavljen je pred kraj mjeseca gostovanjem višestruko nagrađivanog britanskog redatelja igranih te glazbenih dokumentarnih filmova i video spotova Juliena Templa, a tom je prilikom prikazan film *Joe Strummer: Neispisana budućnost*, hvaljeni dokumentarac o životu i karijeri frontmena kultne punk rock grupe The Clash. Program se održao u Ljetnom Art-kinu u petak, 26. srpnja s početkom u 21 sat, a po završetku projekcije filma uslijedio je razgovor s redateljem kojeg je moderirala selektorica glavnog programa Cinehill Film Festivala Milena Zajović.

 Sljedeće izdanje programa Kultno kino ugostilo je film talijanskog redatelja Gilla Pontecorva *Queimada — otok u plamenu*, prikazanom 17. srpnja u 21 sat, kojim se ujedno obilježila i stogodišnjica rođenja ikoničke figure američkog glumišta – Marlona Branda. Uloga britanskog agenta-provokatora koji dolazi na antilski otok kako bi pokrenuo pobunu afričkog roblja zarad britanske krune Branda se toliko dojmila da je u svojoj autobiografskoj knjizi *Songs My Mother Taught Me* jedno čitavo poglavlje posvetio upravo ovom filmu, izjavljujući kako je u njemu ostvario neka od svojih 'najboljih glumačkih umijeća'. Sam Pontecorvo u projekt se upustio kako bi podrobnije pristupio temi (neo)kolonijalizma prikazujući upravo preko agenta-provokatora njegov 'dubinski' rad u višestrukom iskorištavanju porobljenih i oduzimanju sredstava za samostalan razvoj zajednice (obrazovanje, proizvodnja robe i njezina distribucija itd.). Nedvosmisleno usmjerujući oštricu kritike prema rasizmu (aluzija na pokret za građanska prava te ubojstva Malcoma X-a i M. Luthera Kinga), kao i američkoj 'intervenciji' u Vijetnamu, film nije naišao na topao prijem u USA-u, unatoč Brandovim nastojanjima da film medijski eksponira te činjenici da su redatelj i scenarist Franco Solinas usred produkcije *Queimade* bili nominirani, po drugi put, za nagradu Oscar za film *Bitka za Alžir*, i to u dvije kategorije (najbolji redatelj i originalni scenarij).

 U Ljetnom Art-kinu od 23. do 25. srpnja s terminom u 21 sat reprizirana su tri naslova koja su u prethodnom dijelu godine izazvala pojačani interes, kako medija tako i publike: *Savršeni dani* W. Wendersa, *Uboga stvorenja* Y. Lanthimosa i *Zona interesa* J. Glazera.

 Posljednje izdanje Kultnog kina u prošlogodišnjem Ljetnom Art-kinu održano je 28. srpnja u 21 sat, a na programu se našao dvostruki debitantski film, te jedan od ekscentričnijih kultnih naslova, *Biti John Malkovich*. Naime, radi se o prvom ekraniziranom scenariju Charlieja Kaufmana (nominacija za Oscara i BAFTA-ina nagrada za najbolji originalni scenarij) i dugometražnom igranom prvijencu majstora glazbenih videospotova Spikea Jonzea (nominacija za Oscara u kategoriji najboljeg redatelja), u kojem je jednu od uvrnutijih glumačkih kreacija ostvario nitko drugi doli John Malkovich.

 Na redovnom srpanjskom programu našli su se sljedeći filmovi: *Šume, šume*, *Ja, kapetan*, *Čelična kandža* (S. Durkin, 2023.), *Raj* (E. M. Artale, 2023.), *Zlo ne postoji* (R, Hamaguchi, 2023.), *Bajka* (A. Sokurov, 2023.), *Vilinski vrt* (G. Samogvári, 2024.), *Domaćinstvo za početnike* (G. Stolevski, 2023.), *Veni, vidi, vici* (J. Niemann i D. Hoesl, 2024.), *Enea* (P. Castellitto, 2023.) i *Suša* (P. Virzì, 2022.).

 Rujanski program Art-kina započeo je ugošćavanjem osmog izdanja History Film Festivala – međunarodnog festivala povijesnog dokumentarnog filma, koji se je održavao od 10. do 13. rujna u dvorani Kina. U službenom natjecateljskom programu prikazano je sedamnaest filmova, dok je publika imala priliku uživo susresti i razgovarati s brojnim gostujućim autorima. O pobjednicima u devet kategorija ove je godine odlučivao žiri kojega su činili američki filmski i televizijski producent Shawn Rhodes, američki redatelj John Alexander te austrijski redatelj i snimatelj Gernot Stadler. Također, na prošlogodišnjem History Film Festivalu, jedan je film imao svoju svjetsku, jedan europsku, a petnaest hrvatsku premijeru. Službeno otvorenje održalo se u 20 sati, dok su prvog dana festivala prikazani filmovi: *Vitić pleše* (B. Bakal, 2023.), *reKAPITULACIJA* (F. Markovinović, 2023.) te *Paklena naranča – proročanstvo* (Benoit Felici, 2023.). Drugog dana, 11. rujna, na programu su se našli naslovi: *Zagrljaj* (M. Mandić, 2023.), *Mamula All Inclusive* (A. Reljić, 2023.), *Documerica, autoportret nacije na rubu* (P-F. Didek, 2023.), *Djevojka iz Soluna* (A. J. Wilson, 2023.), *Zmajski* (S. Hasanefendić, 2023.) i *Patricija* (D. Ernštreits i I. Kļava, 2024.). Trećeg su pak dana, 12, rujna, prikazani: *Naš kanal* (E. Moors, 2024.), *Vulkan* (S. Prijot, 2023.), *Žene Afganistana* (S. Chalvon-Fioriti, 2023.), *Borci za ravnopravnost* (N. Robert, 2023.) i *Posljednji poziv za egzil* (J. Prieur, 2023.). Posljednjeg dana festivala, 13. rujna, program su zaključili filmovi: *Pussy Riot protiv Putina* (D. Sneguirev, 2023.), *Kongo-Ocean – krvava željeznica* (C. Bernstein, 2023.) i *Svi na scenu* (L. Caparrotti, 2021.), nakon kojih je u 20 sati održana svečana dodjela nagrada (Grand prix festivala) te u 21 sat prikazivanje pobjedničkog filma: *Paklena naranča – proročanstvo*.

 U srijedu, 18. rujna u 18 sati, nastavljen je program *Konkvistador bespotrebnog: Werner Herzog* prikazivanjem filma *Tajna Kaspara Hausera*, a preostala dva filma prikazana su u terminima: *Srce od stakla* 25. rujna u 18 sati i *Stroszek* 2. listopada također u 18 sati.

 Novo izdanje programa *Rendez-vous au cinéma*, zajedničkog projekta Francuskog instituta u Hrvatskoj, Hrvatskog audiovizualnog centra i Kino mreže, ove je godine u Art-kinu gostovalo od 19. do 29. rujna, a prikazana su četiri što recentnija što starija naslova. Ovaj se frankofoni program otvarao diljem Hrvatske u četvrtak, 19. rujna, a u Rijeci se u 20 sati premijerno prikazala komedija *Drugi čin*u režiji Quentina Dupieuxa,uz zvjezdanu glumačku postavu koju čine Léa Seydoux, Louis Garrel i Vincent Lindon. Herojsko-komična epizoda iz Drugog svjetskog rata Gérarda Ouryja *Velika pustolovina*prikazana je 22. rujna u 17 sati, novi dokumentarni film *Godine super osmice* u režiji nobelovke Annie Ernaux i sina joj Davida Ernaux-Briota 28. rujna u 20 sati, a drama *Sitnice koje život znače* Claudea Sautetaprogram je zatvorila 29. rujna u 20 sati. (Treba napomenuti kako se dio programa održavao i u Dječjoj kući, te da su prikazani animirani film *Široko i Kraljevstvo vjetrova* i klasik *400 udaraca*, no o svemu tome podrobnije u dijelu izvještaja koji se odnosi na samu Dječju kuću.)

 Povodom dodjele počasnog doktorata Sveučilišta u Rijeci Rajku Grliću, Sveučilište u Rijeci i Art-kino od 23. do 29. rujna zajednički su organizirali program *Dani Rajka Grlića*, čime se je uz bogat filmski i diskurzivni program odalo posebno i zasluženo priznanje ovom međunarodno priznatom i nagrađivanom redatelju i scenaristu te profesoru i odnedavno kolumnistu, pripadniku generacije tzv. *praških đaka* koji su svoj zanat pekli na filmskoj školi FAMU, jednoj od najcjenjenijih ustanova te vrste u svijetu. Nakon završenih studija i povratka u Jugoslaviju, Grlić se ubrzo etablirao kao jedan od cjenjenijih dokumentarista (*Pohvale* i *Žestoke priče*) i scenarista (*Društvena igra*, *Grlom u jagode*, *Miris poljskog cveća*… sa S. Karanovićem, *Ljubavni život Budimira Trajkovića* s G. Markovićem itd.), ali i redatelja dugometražnih filmova te profesora na ADU-u i dugogodišnjeg umjetničkog savjetnika u Jadran filmu (razdoblje u kojem su rađene koprodukcije na filmovima poput *Limenog bubnja* i *Sofijinog izbora*). Prvog dana programa, u ponedjeljak, 23. rujna u 19 sati, filmom *Samo jednom se ljubi* u Art-kinu je započeta retrospektiva autorovih filmova, uz uvodni razgovor samog redatelja te književnog i filmskoga kritičara i profesora Saše Stanića, a ista se je nastavila naslovima: *Karaula* (26. rujna), *Kud puklo da puklo* (27. rujna), *Bravo maestro* (28. rujna) te *U raljama života* (29. rujna), s početkom projekcija u 18 sati. Drugog dana programa, 24. rujna u 11 sati, u AULI MAGNI Rektorata Sveučilišta u Rijeci Rajku Grliću je uručen počasni doktorat, dok se u Art-kinu s početkom u 18 sati održao okrugli stol *Zaborav i zaboravljanje* – na temu zaborava kao dominantnog društvenog narativa tzv. tranzicijskih zemalja – u kojem su, pored Rajka Grlića, sudjelovali glumica Edita Karađole Šegvić, novinar i pisac Ante Tomić te pisac i režiser Goran Marković, a isti je moderirala rektorica Sveučilišta u Rijeci Snježana Prijić Samaržija. Trećeg dana programa, 25. rujna u 20 sati, u dvorani Art-kina održala se je hrvatska pretpremijera redateljevog novog filma *Svemu dođe kraj* kojoj su, uz autora, prisustvovali scenarist Ante Tomić te glumac Janko Popović Volarić. Inače, Grlićev je film premijerno prikazan na otvorenju prošlogodišnjeg Pulskog filmskog festivala, a inspiriran je romanom *Na rubu pameti* Miroslava Krleže. Program *Dana Rajka Grlića* provodio se u suorganizaciji Art-kina i Sveučilišta u Rijeci te u suradnji s Hrvatskom kinotekom, Jadran filmom, Propeler filmom, Factumom i Zagreb filmom.

 U redovnoj su se rujanskoj distribuciji u Art-kinu prikazali sljedeći filmovi: *Uvijek postoji sutra* (P. Cortellesi, 2023.), *Kinds of Kindness* (Y. Lanthimos, 2024.), *Kako se poseksati* (M. Manning Walker, 2023.) i *Svemu dođe kraj*.

 Jubilarno, 20. izdanje 25 FPS-a, festivala eksperimentalnog filma i videa, održano je 3. i 4. listopada, a na veliko platno Art-kina i ovaj put je donio izbor iz (prošlogodišnje) festivalske selekcije eksperimentalnog filma, s tim da je prvog dana (3. listopada u 20 sati) prikazan dugometražni igrano-dokumentarni film *Bogancloch* umjetnika i redatelja Bena Riversa, a drugog dana (4. listopada u 18 sati) u programu *Refleksi*izbor kratkog metra domaće produkcije: *I Can Save Her*(Petra Mrša), *Lov na zmajice* (Marko Gutić Mižimakov), *Oživjeti djeda*(Sandra Sterle), *Zašij ruševinu* (Željka Blakšić/Gita Blak), *Žena kuća*(Ivana Ognjanovac) i *Arhitektura iscjeljenja: sumporni krajolici (43° 30.547′ N, 16° 26.22′ E)* (Nina Bačun) te u *Selekciji kratkih filmova* međunarodne produkcije (4. listopada u 20 sati) sljedeći filmovi: *Čovjek br. 4* (Miranda Pennell), *Pacifička žila* (Ulu Braun), *Oaza koju zaslužujem* (Inès Sieulle), *Oko osi* (Johann Lurf i Christina Jauernik) i *Gljive* (Jorgé Jacome).

 U subotu, 5. listopada, s početkom u 19 sati, održana je premijera kratkometražnog filma *Čovjek koji nije mogao šutjeti* Nebojše Slijepčevića, nakon čije se projekcije redatelj, u društvu s producentom Danijelom Pekom (Antitalent), obratio riječkoj publici, istaknuvši pritom razloge za nastanak filma te sam proces njegovog snimanja, kao i utiske s Cannesa. Film je pored Zlatne palme za najbolji kratkometražni film dobitnik i tzv. europskog Oscara, odnosno Europske filmske nagrade (u kategoriji najboljeg kratkometražnog filma u 2024. godini), koju dodjeljuje Europska filmska akademija.

 Istog dana, s početkom u 20 sati, održano je i novo, 27. izdanje festivala kratkometražnih filmova Manhattan Short koji, da podsjetimo, nije gostujući, već globalni festival što se istovremeno održava u kinima diljem svijeta, dok je publika njegov glavni žiri. Svake godine festival donosi deset odabranih kratkometražnih igranih filmova, koji ujedno ispunjavaju uvjete za utrku za Oscara. Njegovo reprizno izdanje održano je u nedjelju, 6. listopada, u istom terminu.

 Novo, 8. izdanje Festivala queer i feminističke kulture Smoqua održano je u Art-kinu 10. listopada (20:00) projekcijom filma *Uobičajeno kao crvena kosa* američkog redatelja Robbieja Robertsona, a nakon filma održan je razgovor s producenticom Kimberly Zieselman te aktivistima Erinom Vlahovićem (Astraea Lesbian Foundation for Justice) i Kristianom Ranđelovićem (XY Spectrum).

 Premijera novog filma bosansko-hercegovačkog redatelja Danisa Tanovića *Nakon ljeta*, nastalog u većinski hrvatskoj koprodukciji, održana je u Art-kinu 16. listopada s početkom u 20 sati, a istoj su prisustvovali glavna glumica i scenaristica Anja Matković te glumac Luka Juričić.

 Povodom obilježavanja stogodišnjice rođenja, 18. listopada, s početkom u 19 sati, uvodnim razgovorom u kojem su sudjelovali filmologinja i filmska kustosica te izvedbena umjetnica Tanja Vrvilo i stalni suradnik Art-kina, filmski i književni kritičar Saša Stanić započeto je održavanje prigodnog programa *Ludius, ludio… Sergej Paradžanov*, posvećenog ovom jedinstvenom redatelju i scenaristu, slikaru i kolažistu, kostimografu, scenografu i, jednom riječju: svestranom umjetniku, čovjeku što je svojim usudom svakako radikalniji primjer odnosa režima prema *hudožniku* koji sustavno iznevjerava njegova 'očekivanja'. Postajući *persona non grata* sovjetske kinematografije, počev od filma *Sjenke zaboravljenih predaka* (1965.) – koji zbog svoje 'razuzdane' režije i nekoherentne radnje od samog početka nailazi na nerazumijevanje u SSSR-u, mada ga kritika od samih početaka hvali i svrstava u sam vrh te iste kinematografije, a film biva vrlo zapažen na međunarodnim filmskim festivalima na kojima osvaja čak preko dvadeset nagrada – njegovi su projekti bili stopirani (*Kijevske freske*) ili oduzimani u završnoj fazi snimanja (*Sayat-Nova*/*Boja nara*), a autor nagrađivan i proglašavan jednim od najvećih svjetskih redatelja, da bi zatim u dva navrata bio poslan na dugogodišnju robiju u Sibir. Nakon petnaestogodišnje pauze, Sergej se Paradžanov vratio snimanju filmova, no zbog teške bolesti i prerane smrti dovršio je samo manji dio planiranog. U svjetskoj kinematografiji ovaj redatelj ostaje upamćen po svojoj izuzetnoj originalnosti temeljenoj na vizualnoj stiliziranosti kadra i minucioznoj kompoziciji istog u kojem nije težio imitaciji realnosti, već radije 'uzdizanju naše percepcije' otkrivanjem i doživljavanjem onog skrivenog u srži stvarnosti. Ciklus pak filmova posvećen ovom *homo ludensu* započet je u 20 sati upravo projekcijom filma *Sjenke zaboravljenih predaka*, a nastavljen filmovima: *Kijevske freske* i *Sayat-Nova* (25. 10.), *Legenda o Suramskoj tvrđavi* (8. 11.) i *Ašik-Kerib* (15. 11.).

 Tjedan češkog filma u Art-kinu započeo je u utorak, 22. listopada u 19 sati obraćanjem veleposlanika Milana Hovorke ispred češkog Veleposlanstva te Helene Semion Tatić ispred Grada Rijeke riječkim gledateljima, a potom projekcijom povijesne drame *Braća* redatelja Tomáša Mašína, temeljenoj na istinitoj, koliko i kontroverznoj priči iz 1950-ih, a nastavljen je kriminalističkim ZF trilerom *Točka oporavka* (23. 10. u 18 h) Roberta Hloza te crnom komedijom *Došla je u noći* redateljskog dvojca Tomása Pavlíceka i Jana Vejnara. Program se održao u suradnji s Veleposlanstvom Republike Češke u Zagrebu.

 U četvrtak, 24. listopada, u Art-kinu je premijerno prikazan dugometražni dokumentarni film *Grandpa Guru* redatelja Silvija Mirošničenka te producenta i scenarista Sanjina Hasanefendića, kojemu je u fokusu američka folk-punk grupa Kultur Shock, odnosno pjevač i frontmen Srđan Gino Jevđević, rođeni Sarajlija. Premijeri su prisustvovali redatelj i producent te montažerka Doris Dodig.

 Filmsku ikonu Alaina Delona neki će pamtiti po ulogama hladnokrvnog antijunaka kojeg je najuspjelije utjelovio u filmovima J-P. Melvillea, drugi će se sjetiti njegovih suradnji s modernističkim rasovima kao što su M. Antonioni, L. Visconti, J. Losey, J-L. Godard ili L. Malle, u čijim filmovima pak oblikuje čitav dijapazon likova (od beskrupuloznih ubojica i oportunista do tragičnih romantika i bezbrižnih ljubavnika), a neki pak gangsterskih blockbustera i holivudskih naslova, no neupitnom ostaje činjenica kako se radi o glumački jedinstvenoj pojavi kadroj svojom prisutnošću na velikom ekranu zavesti najširi mogući spektar publike. Odnedavno, Delonovo je ime i doslovno postalo dio filmske povijesti, stoga je njemu u čast Art-kino priredilo prigodnu retrospektivu s kojom se je započelo 29. listopada u 18 sati projekcijom filma *U zenitu sunca* (1959) R. Clémenta, inače prvoj ekranizaciji nekog od romana P. Highsmith iz ciklusa o antijunaku Tomu Ripleyju. Retrospektiva je nastavljena u studenom filmovima: *Pomračenje* (5. 11. u 19 h), *Crveni krug* (19. 11. u 19 h), *Policajac* (26. 11. u 19 h) i *Gospodin Klein* (3. 12. u 19 h).

 Novo izdanje programa Film izvan okvira, podnaslovljenog *HFS predstavlja: Modernizam na filmu – Europski umjetnički film (1950-1980.)*, održano je u Art-kinu u srijedu, 30. listopada s početkom u 19 sati, uz gostovanje mađarskog filmologa Andrása Bálinta Kovácsa, filmske kritičarke i urednice HFS-ove edicije Diane Nenadić te profesora i filmologa Nikice Gilića. Povod je bio hrvatski prijevod knjige mađarskog autora *Screening modernism: European Art Cinema, 1950–1980*, izvorno objavljene na engleskom jeziku, kapitalnog djela koje je od svog izlaska 2007. godine steklo status najreprezentativnije i najsveobuhvatnije studije (autor analizira ili komentira preko 200 reprezentativnih naslova) modernizma u europskom filmu u ovom stoljeću. Kao iznimno važan prilog razumijevanju teme filmskog modernizma, djelo je vrlo inovativno u nizu aspekata: od definiranja filmskog modernizma, odnosno modernističkog filma, do povijesne periodizacije modernističkog umjetničkog filma, odnosno predložene taksonomije tendencija u europskom modernističkom filmu. Nakon razgovora, u 20 sati je prikazan film *Golaći* (1966.) mađarskog redatelja Miklosa Jancsóa, jednog od znamenitijih predstavnika europskog modernizma.

 Posljednjeg dana listopada, s početkom u 20 sati, u Art-kinu je održana premijera novog filma Danila Šerbedžije *Dražen*, biografska posveta šibenskom košarkašu Petroviću, jednom iz plejade najvećih sportaša što su ih ovi prostori dali, u kojem se prati razvoj netalentiranog, ali beskrajno upornog dječaka koji nakon europskih terena postepeno osvaja i one američke. Premijeri su uz redatelja prisustvovali glumac Marko Petrović te autori projekta i producenti Ljubo Zdjelarević i Ivor Šiber (Kinoteka).

 Na redovnom programu u listopadu su prikazani sljedeći filmovi: *Uvijek postoji sutra*, *Supstanca* (C. Fargeat, 2024.), *Megalopolis* (F. F. Coppola, 2024.), *Joker: ludilo u dvoje* (T. Phillips, 2024.), *Svemu dođe kraj*, *Čudovište* (H. Kore-eda, 2023.), *Nakon ljeta* i *Grandpa Guru*.

 U sklopu gostujućeg DA2 Film Festivala, pokrenutog 2019. godine, 6. studenog u 18 sati prikazan je dokumentarni film talijanskog redatelja Emiliana Scatarzija *Gian Paolo Barbieri: čovjek i ljepota* o istoimenom fotografu čiji je rad nadilazeći dotadašnje kanone i klišeje modne fotografije postavio novu definiciju glamura u Italiji 1960-ih, a svoj je umjetnički senzibilitet formirao kroz film i teatar. DA2 je, inače, prvi festival u regiji koji objedinjuje filmove na temu dizajna, arhitekture i umjetnosti te stvara zajednički međunarodni kreativni prostor sudjelovanja. Film se prikazao u suradnji s udrugom Pari Pikule.

 U sklopu 22. izdanja Zagreb Film Festivala u Art-kinu se 9. i 10. studenog održao program *ZFF putuje*. Prvog dana programa, s terminom u 20:15 sati, na velikom platnu našao se film *woke* tematike *Julie je odlučila šutjeti* belgijskog redatelja Leonarda Van Dijla, premijerno prikazanog u Cannesu, a drugog dana cjelovečernji debi islandske redateljice Ninne Pálmadóttir *Sami u Reykjaviku*, premijerno prikazanog na Međunarodnom filmskom festivalu u Torontu.

 Riječka premijera igranofilmskog prvijenca redatelja Bruna Ankovića – koji je svoji svjetsku premijeru imao u Karlovim Varima – u Art-kinu je održana u nedjelju, 17. studenog s početkom u 19 sati. Uz redatelja, premijeri su prisustvovali pisac Damir Karakaš (roman Proslava, 2019.), glavna glumica Klara Fiolić te producentica Tina Tišljar (Eclectica). Na prošlogodišnjem Pulskom filmskom festivalu film je osvojio Veliku zlatnu arenu za najbolji film te one za najbolji scenarij, glavnu mušku ulogu i fotografiju.

 Novo, 11. izdanje *Međunarodnog studentskog filmskog festivala STIFF*, pod tematskim nazivom *Bijeg/Escape*, prošle je godine u Art-kinu održano od 21. do 23. studenog. Kroz bogat natjecateljski filmski program, podijeljen u devet programskih blokova, mahom mlađoj riječkoj publici predstavljena su trideset i tri kratkometražna naslova svih filmskih rodova (dokumentarnih, animiranih, igranih i eksperimentalnih) iz dvadeset zemalja svijeta. Pored filmskog, festival je obuhvatio i raznovrstan popratni program koji se sastojao od razgovora, masterclassova i filmskih radionica (održanih u Mini Art-kinu) te izložbi i druženja. Prvog dana festivala prikazana su dva natjecateljska bloka, i to u 18 sati *Zaneseni/Carried Away*: *Čiope* (Ada Napiórkowski, 2024.), *Konobar, znanstvenik i Jenny* (Joe Snelling, 2024.) i *Antitutoriel* (Léonie Savard, 2023.) te u 19:30 sati *Intermezzo*: *Čekanje, ne čekanje* (Jonathan Brunner, 2023.), *Vruće* (Franck Hourliac, 2023.) i *Stranci u noći* (Matthias Krepp, 2024.). Drugog dana prikazana su tri bloka, u 18 sati *Veliki apetiti/Big Appetites*: *Kvartovski sajam* (Ana Carolina Aliaga i Vitória Marques, 2024.), *Pod vakumom* (Misja Overber, 2024.), *Core Business* (Lucija Marčec, 2024.) i *Slučaj Hervé* (Luna Filippini, 2023.), u 19:15 sati *Gropovi/Knots*: *Okus carskog mesa* (Sophie Shui, 2024.), *Vanjski šumovi* (Amit Chins, 2023.) i *Đe je kruva nema gladi* (Katarina Lukec, 2023.) te u 21 sat *Vrenje/Boiling*: *Domci* (Jure Štern, 2023.), *Školske klupe* (Behrouz Shamshiri, 2023.), *Radost življenja* (Szymon Wackowski, 2023.), *Vidimo se u kvartu* (Daniel Gat, 2023.) i *Prozori s južne strane* (Eugen Bliankov, 2024.). Zadnjeg, trećeg dana prikazana su četiri bloka, u 17 sati Dozrijevanje/Mellowing: *Šuma Striborova* (Ana Despot, 2024.), *Duhovi na mojim leđima* (Nikola Stojanović, 2023.), *Hvala ti majko* (Izidor Bistrović, 2024.) i *Oblik slona* (Sam Suwa, 2023.), u 18 sati *Šaputanja/Whispers*: *Slatkovodne pčele* (Emma Kanouté, 2023.), *Umnjak* (Yang Yixin, 2024.), *Disfonije* (Maríja Camila Pulgarín i Manuela Giraldo, 2024.) i *Babuška ima novog dečka* (Dean Hamer, 2023.), u 19:20 sati Izvan sjene/Out of the Shadow: *Mačka, lisica i vuk* (Aurore Muller Feuga, 2024.), *Ljubavne kronike* (Simone Hart i Jón H. Geirfinnsson, 2024.), *Plica polonica* (Agata Tracevič, 2023.) i *A Cappella* (Marcina Kluczykowski, 2023.) te u 20:30 sati *Otada/Thereafter*: *Ako prolazim kraj Lyona* (Tessa Kortmulder, 2023.), *U tranzitu* (Lucija Brkić, 2023.) i *Tvoje mjesto u redu* (Eden Grosman, 2023.). Proglašenje pobjednika održano je u 21.45 sati, a dodijeljene su nagrade najboljem dokumentarnom, igranom i animiranom filmu. Ulaz je na sve programe u sklopu festivala STIFF-a bio slobodan.

 Godine 1924. rođen je jedan od prvaka američkog žanrovskog filma, Sidney Lumet, američki redatelj i producent koji je već svojim prvim filmom, komornom sudskom dramom *12 gnjevnih ljudi* (Zlatni medvjed), privukao pažnju svjetske filmske javnosti , a tim je filmom navijestio i tematsko-stilske preokupacije koje će ga pratiti kroz čitavu, polustoljetnu karijeru: prikaz socijalne nepravde, bavljenje aktualnim temama u američkom društvu uz neizostavno dovođenje u pitanje autoriteta, precizno ocrtavanje karaktera i dijaloška uvjerljivost, vješto – koliko i 'lokacijski' uvjerljivo – korištenje zatvorenih prostora te dinamična režija. U njegovom opusu svoje mjesto su ravnopravno našle adaptacije književnih i dramskih djela te socijalno-psihološke i kriminalističke drame, od kojih su neke stekle i kultni status. Sam redatelj četiri je puta bio nominiran za Oscara u kategoriji najboljeg redatelja, no kako to često biva s nagradama koje se dodjeljuju po principu tržišne aktualnosti, a nauštrb umjetničke validnosti, Lumet se morao zadovoljiti s onim utješnim, to jest počasnim Oscarom (2004.). Ciklus posvećen ovom autoru započet je 29. studenog u 20 sati filmom *Serpico*, a nastavljen je u prosincu naslovima: *Pasje popodne* (6. 12.), *TV-mreža* (13. 12.) i *Jutro poslije* (27. 12.).

 U redovnom studenačkom programu prikazani su sljedeći filmovi: *Grandpa Guru*, *Dražen*, *Obećana zemlja* (N. Arcel, 2024.), *Sinovi* (G. Möller, 2024.), *Sunce mamino* (K. Đorđević, 2023.), *Anora* (S. Baker, 2024.), *Proslava*, *Sve jasno* (G. Reisz, 2024.), *Divlji robot* (Ch. Sanders, 2024.) i *Izumitelj* (J. Capobianco, 2023.).

 U srijedu, 4. prosinca u 20 sati u Art kinu održano je novo, peto izdanje *Interface Video Art Festivala* u sklopu kojeg su, po selektorskom izboru Ivana Ramljaka, prikazani filmovi s recentnih izdanja Rotterdam Film Festivala, Oberhausena, Dokufesta i Sarajevo Film Festivala: dokumentarno-eksperimentalni filmovi*Kao bolesno žuta*(Norika Sefa, 2024.), *Radije bih bila kamen* (Ana Hušman, 2023.) te posljednji film Ivana Faktora *Bol* (2024.), kao i eksperimentalni filmovi *Crazy Lotus*(Naween Noppakun, 2023.), *Dafne je torzo koji se završava lišćem*(Catrione Gallagher, 2024.), *Pravilo br. 5***(**Miro Manojlović, 2023.), *Pomak u pet pokreta*(Valentina Rosset, 2024.) i *Pauza br. 1 i br. 2.* (Lei Lei, 2024.).

 U utorak, 10. prosinca s početkom u 20 sati projekcijom filma *Viva la muerte!* španjolsko-francuskog redatelja Fernanda Arrabala započeo je program *Midnight Movies*, a prije samog filma uvod u program dao je filmski i književni kritičar te profesor Filozofskog fakulteta u Rijeci Saša Stanić. Isprva korišten kao termin kojim su se opisivale tehnike snimanja noćnih scena po danjem svjetlu, *midnight movies* je tijekom 50-ih i početkom 60-ih godina prošlog stoljeća označavao niskobudžetne filmove koji su se u kasnom terminu prikazivali na TV-u, da bi krajem 60-ih i početkom 70-ih, na tragu uzavrelog kontrakulturnog ozračja, formirao svoje značenje u kojem se uglavnom i danas koristi, a podrazumijeva kultne ili *underground* filmove što su zbog svojeg 'neprilagođenog' sadržaja, odnosno korištenja radikalnoestetskih, camp, tabu, *queer* ili eksploatacijskih stilova s necenzuriranim prikazima seksa i nasilja svoje mjesto u kinima pronašli u ponoćnom terminu. Prvi pak *midnight* film bio je *El Topo* Alejandra Jodorowskog, prikazivan u newyorškom kinu Elgin, s kojim je ta praksa kino-fenomena i započela, potom doživjela brojne transformacije te naposljetku bila prigrljena i od *mainstream* distribucije. Upravo iz tog razloga *El Topo* je bio drugi film programa (17. 12. u 20 h), dok je isti u prošloj godini završen kultnim naslovom *trash* estetike *Pink Flamingos* (19. 12. u 20 h) američkog redatelja Johna Watersa.

 Drugo prošlogodišnje izdanje programa Kino kustos – u sklopu kojeg osoba/e iz javnog života bira/ju film za koji smatra/ju kako bi ga svi trebali pogledati na velikom platnu – održano je u Art-kinu 11. prosinca u 20 sati, a gošće su bile Kolektiv Igralke koji čine glumice: Sendi Bakotić, Ana Marija Brđanović, Anja Sabol i Vanda Velagić. Njihov odabir za riječku publiku bio je dokumentarni film *Punk pjevačica* američke redateljice Sini Anderson, koji se je prikazao nakon uvodne najave gošći.

 U sklopu programa Kultno kino, 12. prosinca u 18 sati na velikom platnu Art-kina našao se *Kum 2* Francisa Forda Coppole koji je prošle godine obilježio pedesetu godišnjicu. Snimljen dvije godine nakon originalnog *Kuma*, koji se prometnuo u međunarodni fenomen, Coppola i pisac Mario Puzo napravili su nastavak, uz potpunu kreativnu slobodu autorā, koji je u mnogočemu nadmašio prethodnika. *Kum 2* odlikuju sjajna scenaristička rješenja, maestralno režirane i antologijske sekvence, bogata i detaljna scenografija, izražajna fotografija te vrhunska glumačka ekipa, predvođena Al Pacinom. Film je naposljetku osvojio i Oscare za najbolji film, režiju, adaptirani scenarij, sporednog glumca (Robert de Niro) te scenografiju i glazbu.

 U srijedu, 18. prosinca u 20 sati u Art-kinu je održana riječka premijera autobiografskog dokumentarnog filma Silvestra Kolbasa *Naša djeca* koji je svoju svjetsku premijeru imao na prošlogodišnjem ZagrebDoxu. Na Pulskom filmskom festivalu film je osvojio Zlatne arene za najbolju režiju i montažu, nagrade publike osvojio je na Danima hrvatskog filma i na bjelovarskom DOKUartu, a nagradu za najbolji film na opatijskom Liburnia Film Festivalu. Riječkoj premijeri filma u Art-kinu prisustvovali su redatelj i suprug Silvestar Kolbas te supruga i jedna od protagonistica filma Nataša Kraljević Kolbas.

 U sklopu proslave šesnaestog rođendana Art-kina, u četvrtak, 19. prosinca s početkom u 20 sati održano je peto izdanje programa *Kvarner u kratkom*, koji organizira Kvarnerska filmska komisija, a prikazano je pet domaćih kratkometražnih filmova snimljenih u Primorsko-goranskoj županiji, uz popratni razgovor s autorima filmova, održan nakon projekcije svih filmova. Na repertoaru su se našli filmovi: *U tranzitu* i *Obahajanje* Lucije Brkić, *Crna vuna* Mare Prpić te *Hrvatska kuča* i, premijerno, *Svakom cvijetu treba malo vode* Tonija Jelenića. Pored filmskog, održan je i popratni program sastavljen od radionice *Upoznaj filmsku profesiju: Kinooperater* u vodstvu kolektiva Art-kina (održanom u Mini Art-kinu), kao i predstavljanje novog projekta *REEL – A cinematic journey through Italy and Croatia* u sklopu programa prekogranične suradnje Interreg Italija – Hrvatska 2021. – 2027.

 Prošlogodišnje, 12. izdanje Maratona kratkometražnoga filma, zbog proglašenja Dana žalosti nije se održalo u uobičajenom terminu najkraćeg dana u godini, 21. prosinca, već u ponedjeljak, 23. 12, a na repertoaru su se našli kratkometražni filmovi prikazani u dva bloka: *Domaći maratonci 1* u 18 sati te *Domaći maratonci 2* u 20 sati. U sklopu prvog bloka prikazani su filmovi: *Obiteljski portret* (L. Vidaković, 2023.), *Čovjek koji nije mogao šutjeti* (N. Slijepčević, 2024.), *1001 noć* (R. Rajčić, 2023.), *Brdo stvari*  (T. Jelenić, 2024.), *Šutim* (S. Horvatić, 2023.) i *Organ grada* (J. M. Ćurdo,2024.) te u sklopu drugog: *Eeva* (M. Tšinakov i L. Mrzljak, 2022.), *Pravilo broj 5: pomno pratite svoga čovjeka* M. Manojlović, 2023.), *Niska trava* (D. Gašo, 2023.), *Žarko, razmazit ćeš dite!* (V. i M. Popović, 2024.), *Pozdrav suncu* (D. Masnec, 2022.) i *Pater Familias* (D. Uglešić, 2023.). Maraton kratkometražnog filma organizira Hrvatski audiovizualni centar u suradnji s Kino mrežom, te uz podršku domaćih autora. Ulaz na program bio je slobodan za sve posjetitelje.

 Godina 2024. prigodno je privedena kraju u melodramatskom tonu i Kino klasik programu 29. prosinca u 19 sati filmom *Svi drugi se zovu Ali* Rainera Wernera Fassbindera koji je prošle godine obilježio svoju pedesetu godišnjicu od premijernog prikazivanja. Priču o upoznavanju i braku između starije njemačke čistačice Emmi (Brigitte Mira) i mladog marokanskog mehaničara Alija (El Hedi ben Salem) ovaj neumorni i prerano preminuli kazališni i filmski redatelj te dramski pisac (više od 40 filmova i dvije TV serije u 15 godina) snimio je u svega 15 dana, u pauzi između filmova *Martha*i *Effi Briest* (svi 1974.), a upravo je njime ostvario svoj prvi međunarodni uspjeh i na festivalu u Cannesu dobio nagradu međunarodne filmske kritike, dok je od iste proglašen jednim od najboljih filmova iz 1974. godine. Premda inspiriran melodramskim klasicima *Sve što nebo dopušta* (veza između starije udovice i mladog muškarca) i *Imitacija života* (rasni i klasni odnosi) Fassbinderovog omiljenog redatelja Douglasa Sirka (pravim imenom Hans Detlef Sierck), film u prepoznatljivu redateljevu gorko-ironičnom tonu oštrije kontrastira temu nepoželjne ljubavi i snažnije ističe motive napetosti između zaljubljenika i okoline, podcrtavajući time ksenofobiju, u ovom slučaju, bavarske zajednice. Film se je prikazao u suradnji s Goethe-Institutom Kroatien, a ulaz je bio slobodan za sve posjetitelje.

 Redovni prosinački program bio je sastavljen od sljedećih filmova: *Vaiana 2* (D. G. Derrick Jr, J. Hand i D. L. Miller, 2024.), *Sve jasno*, *Anora*, *Obećana zemlja*, *Za danas toliko* (M. Đorđević, 2024.), *Susjedna soba* (P. Almodóvar, 2024.), *Zelena granica* (A. Holland, 2023.), *Šapice sreće* (J. Sheedy, 2024.), Emilia Pérez (J. Audiard, 2024.), *Pet čupavih božićnih priča* (C. Attia, C. Beyoğlu, O. Shchukina, H. Kishi, C. Alméras i N. Chernysheva, 2024.), *Naša djeca*, *Niko 3 – putevima solarne djelatnosti* (K. Juusonen i J. Lerdam, 2024.), *Ne očekuj previše od kraja svijeta* (R. Jude, 2023.) i *Mufasa: kralj lavova* (B. Jenkins, 2024.).

**DJEČJA KUĆA**

 *Dječja kuća* predstavlja jedno od najvažnijih nasljeđa projekta Rijeke kao Europske prijestolnice kulture 2020. Važnost ovog prostora za programe Art-kina leži u činjenici da je *Dječja kuća* pretežito namijenjena programima za djecu (ili edukaciji djece) na polju umjetnosti i kulture. To je mjesto na kojem djeca od najranije dobi razvijaju navike posjećivanja kulturnih događanja te kroz radionice uče kako osloboditi kreativni potencijal te kako izraziti svoje ideje i osjećaje kroz umjetnost. Uloga Art-kina ogleda se u nastavku kontinuiranog rada koji provodi već niz godina, a čije su odlike, uz redovan filmski program, poticanje razvoja filmske kulture kod djece i mladih. Stimuliranje kreativnog izričaja djece stvaranjem filmskih sadržaja nije nepoznanica u radu ove institucije, a intenziviranjem postojećih programa, isti se koriste kao temeljni oblici onih budućih. Upravo je sinteza onih programa koji se gledaju i onih koji se stvaraju, odnosno programa od djece i za djecu, temeljna značajka doprinosa ove institucije cjelokupnom konceptu *Dječje kuće*, koji počiva na jednakoj ideji poticanja sinergije i multidisciplinarnosti kroz samostalno kreiranje koncepata.

 Programi Art-kina u Dječjoj kući uključuju s jedne strane redovni filmski program koji se odvija u prostoru kinodvorane i otvoren je za javnost te s druge filmski program namijenjen organiziranim posjetima dječjih vrtića i nižih razreda osnovnih škola u sklopu *Škole u kinu*. Drugi smjerovi razvoja programa Art-kina u *Dječjoj kući* vezani su za aktivnosti poticanja kreativnosti, a ponajprije audiovizualnog stvaralaštva.

**DJEČJA KUĆA – FILMSKI PROGRAM**

 U kinodvorani Dječje kuće u dosadašnjem razdoblju filmski programi prikazivani su kontinuirano, a sveukupno je prikazano 138 filmskih naslova i održana 331 projekcija. Prikazivani su kratkometražni i dugometražni filmovi, filmovi u 2D i 3D verzijama, sinkronizirani filmovi i oni s podnaslovima te filmovi na hrvatskom jeziku. Na programu su obiteljski filmovi iz kinodistribucije, uključujući europske te hrvatske baštinske naslove, kao i kultne naslove za djecu i cijele obitelji, a najposjećeniji su bili programi festivala Tobogan te oni održani u sklopu projekta *Krenimo od 0!*.

 Važno je također istaknuti da se u ožujku ove godine u Dječjoj kući po prvi puta u javnosti prikazao film u Dolby Atmos zvučnoj tehnologiji. Radi se najnovijoj imerzivnoj zvučnoj tehnologiji, svojevrsnom 3D ekvivalentu u zvuku. Za razliku od uobičajenog (multi)kanalnog sustava, Atmos koristi objektni akustički sustav, odnosno raspoređuje zvukove kao objekte u trodimenzionalnom prostoru.

 U siječnju ove godine filmske projekcije u Dječjoj kući krenule su već od srijede, 3. siječnja, budući da je kino Dječje kuće u sklopu programa *Filmski praznici u kinu,* uz vikend projekcije, radilo i preko tjedna. U tom su se razdoblju na repertoaru našli animirani filmovi *Medino božićno čudo* iz Norveške, *Ekipa iz džungle 2: Svjetska turneja* iz Francuske, *Želja* iz SAD-a, te igrani film *Wonka* temeljen na izvanrednom liku iz priče *Charlie i tvornica čokolade* prikazan u 3D tehnologiji.

 U drugoj polovici siječnja u redovnom programu kina Dječje kuće našle su se reprize nekih naslova iz prvog tjedna prikazivanja, kao što su *Wonka* u alternaciji titlane i sinkronizirane verzije filma te novi naslovi: kinesko-američki *Vau Vau Zvijezda 2, Patke selice* iz SAD-a, Kanade i Francuske te igrani film o najslavnijem škotskom ovčaru na svijetu  *Lassie 2: Nova pustolovina* iz Njemačke.

 Tijekom veljače na veliko platno kina Dječje kuće našim smo najmlađim posjetiteljima i njihovim pratnjama ponudili niz suvremenih naslova europske produkcije sinkroniziranih na hrvatski jezik. Tu su njemački *Škola čarobnih životinja 2* te animirani film o legendarnom francuskom strip junaku *Nikica: Kako je sve počelo*, kao i repriza filma *Lassie 2: Nova pustolovina.* Na repertoaru je bio i novi animirani film *Brzi i neustrašivi*.

 U ožujku se, nakon dugo iščekivanja, na veliko platno Dječje kuće vratio novi nastavak animiranog filma iz franšize DreamWorks Animation, akcijska komedija *Kung Fu Panda 4.* To je ujedno i najgledaniji film u Dječjoj kući u prvom polugodištu, a prate ga *Izvrnuto obrnuto 2* te *Garfield*.

 Značajna novost za kinoprikazivaštvo u Dječjoj kući je prva javna projekcija dugometražnog filma u Dolby atmos zvučnoj tehnologiji. Od petka, 15. ožujka na veliko smo platno i 32 *sorround* zvučnika prikazali Oscarom nagrađeni animirani film *Dječak i čaplja* japanskog animatora Hayaoa Miyazakija u produkciji Studija Ghibli.

 Na redovnom programu kina Dječje kuće uvrstili smo i dva francuska filma *Mala Banda* i *Moj Mačak Ru*, prikazana na originalnom jeziku s hrvatskim podnaslovima. Posljednji tjedan u mjesecu, počevši od 28. ožujka, na redovni program stigla je i *Noina Arka: Glazbena pustolovina*.

 Travanj je na filmski repertoar donio i jedan naslov za nešto starije uzraste (12+), pa smo tako povodom 40. obljetnice kultnog filma *Istjerivači duhova* ponudili njegov najnoviji nastavak *Istjerivači duhova: Ledena prijetnja* u režiji Gila Kenana, a u kojem se pojavljuju i izvorni istjerivači duhova.

 Povodom obilježavanja Svjetskog dana svjesnosti o autizmu, od 18. smo travnja na program uvrstili novi animirani film *Priča o leptiru* u režiji Sophie Roy koji tematizira različitost kroz priču o nespretnom leptiru s jednim krilom u atmosferi nepredviljive migracije monarh leptira. Na redovnom programu pronašla se i filmska adaptacija popularne francuske TV serije za djecu i mlade Miraculous: *Miraculous Film: Pustolovine Bubamare i Crnog Mačka* u režiji Jeremya Zaga.

 S početkom svibnja, nedjeljne projekcije obiteljskog programa iz kina Dječje kuće preselile su u dvoranu u Art-kinu, a na programu su se pronašli recentni i raznovrsni naslovi među kojima valja izdvojiti novu animiranu avanturu scenarističkog pera Oscarom nagrađenog hita *Priče o igračkama*, a radi se o filmu *Nerazdvojni* o dvama nerazdvojnim prijateljima, napuštenom plišanom medvjediću i lutki na koncu. Također je prikazan i film *Imaginarni prijatelji* Johna Krasinskog u inačici sinkroniziranoj na hrvatski jezik, ali i u verziji s hrvatskim podnaslovima.

 U suradnji s Udrugom Vijeće mladih Benčić te uz gostovanje redateljice Althee Thauberger i ostatka autorske ekipe, 23. svibnja u kinodvorani Dječje kuće prikazali smo film *Preuzmimo Benčić* nastao prije 10 godina, a sniman na lokalitetu na kojem se sada nalazi Art-kvart Benčić. *Preuzmimo Benčić*eksperimentalni je film stvoren u suradnji sa sedamdesetak dječjih izvođača iz Rijeke. Dijelom dokumentarac, dijelom fikcija, film prati aktivnosti i razmišljanja djece tijekom šest tjedana za vrijeme kojih su djeca zaposjela H i T zgrade bivše tvornice Rikard Benčić u Rijeci.

 Idućeg se pak dana održala premijera kratkog filma *Od Circola do Benčića* koji prikazuje izbrisanu scenu glumačke i filmske ekipe filma *Preuzmimo Benčić* iz 2014. koja marširaju od Circola do T-objekta bivše Tvornice Rikard Benčić u Rijeci. Nakon premijere uslijedio je razgovor filmske ekipe s publikom.

 Mjesec smo ispratili uz animiranu filmsku adaptaciju omiljenog gunđavog mačka Garfielda, koju smo nastavili prikazivati i tijekom lipnja, kako na originalnom jeziku tako i u sinkroniziranoj verziji, te u 2D i 3D verziji.

 Lipanj je obilježio dugoiščekivani nastavak kinohita iz 2015. godine, a radi se o filmu *Izvrnuto obrnuto 2* produkcijskih kuća Disney i Pixar. Na redovan su program uvršteni i igrani film francusko-kanadsko-talijanske koprodukcije *Djevojčica i jaguar* te animirani film *Mačke u muzeju*.

 Filmski program u Dječjoj kući započet je 5. rujna prikazivanjem najnovijeg filma redatelja Tima Burtona *Bubimir, Bubimir*. Nastavak kultne franšize koja je obilježila filmsku povijest i kulturu te nakon 36 godina okupila originalnu postavu koju čine Michael Keaton i Wynona Rider, prikazivao se u kasnijem večernjem terminu i zabilježio odličnu posjećenost tijekom prve polovice mjeseca.

 U petak, 6. rujna, za najmlađe posjetitelje kina u Dječjoj kući, predškolce, pripremili smo polusatni blok animiranih filmova autorice Ivane Guljašević Kuman *Igubukine priče*. Po završetku projekcije u obližnjoj je Šumi Striborovoj organizirano i druženje za sudionike programa koji su na poklon dobili filmske bojanke i set drvenih bojica. Programski, radi se o nastavku uspješnog programa *Krenimo od 0!* kojeg smo provodili tijekom prve polovice ove godine i čija izuzetna posjećenost upućuje na potrebu i potražnju publike za ovakvom programskom ponudom.

 Na redovnom su se programu od četvrtka do subote prikazivali i sljedeći animirani naslovi, svi sinkronizirani na hrvatski jezik: *10 života*, *Nina i ježeva tajna*, *200% Vuk*, *Banda čupavih repova 2* te *Avanture Malog Don Quijotea*.

 U sklopu programa *Rendez-vous au cinéma* *2024*, koji u nezavisna kina diljem Hrvatske donosi vrijedne filmove iz bogate francuske kinematografije, a Art-kino provodi u suradnji s Francuskim institutom u Hrvatskoj, Hrvatskim audiovizualnim centrom i Kino mrežom, prikazana su dva naslova. Prvi je na repertoaru bio animirani film Benoîta Chieuxa *Široko i Kraljevstvo vjetrova* prikazan u četvrtak, 19 rujna. Ova obiteljska bajkovita fantazija osvojila je Nagradu publike na festivalu animiranog filma u u Annecyju. Idućeg je dana u 19 sati prikazano remek-djelo Françoisa Truffauta *400 udaraca*.

 Listopad su obilježili sjajni i poučni animirani filmovi *Divlji robot* te *Izumitelj* koji prikazuje avanture Leonarda da Vincija u Francuskoj.

 U četvrtak 10. listopada kinodvoranu u Dječjoj kući napunio je program *Krenimo od 0!* kada je prikazana jedna epizoda animirane serije *Mali leteći medvjedi* iz 1990. Ovaj serijal o ekološki osviještenim medvjedima-leptirima i nestašnim lasicama godinama je miljenik raznih generacija što se i odrazilo na dobnu strukturu publike u našem kinu. Po završetku projekcije podijeljene su diplome za prve kino korake.

 Na redovnom programu listopada prikazan je i novi animirani film koji predstavlja još neispričanu priču o podrijetlu legendarnih likova Transformers franšize *Transformers: početak*, američko-kanadsku animiranu komediju *Male šape na velikom putovanju* te njemački igrani film za djecu *Mala gangsterica.*

 Povodom Svjetskog dana audiovizualne baštine, u suradnji s Kino mrežom i Hrvatskim državnim arhivom, i uz slobodan ulaz za sve posjetitelje, 26. listopada prikazan je film za djecu *Tajna starog tavana* iz 1984. koji kombinira pustolovinu, akciju, špijunažu i humor.

 Tijekom studenog u kinu Dječje kuće, uz reprize filmova *Divlji robot, Lisac i zečica spašavaju šumu* te *Izumitelj,* prikazan je i animirani film *Moja friki obitelj*.

 U suradnji sa Zagreb Film Festivalom, u petak 8. studenog u 19 sati stigla je norveška "dramedija" *Lars je LOL* koja na pristupačan i zabavan način obrađuje teme vršnjačkog pritiska, tolerancije i vrijednosti prihvaćanja međusobnih različitosti.

 U sklopu programa *Krenimo od 0!* koji za djecu najmanjeg uzrasta na veliko platno donosi filmove koji su trajanjem i temom idealni za prvi susret djece s kinom, u četvrtak 21. studenog u 18 sati, pripremljen je blok kratkih animiranih i igranih filmova *Igramo se priče* autorice i producentice Marine Andree Škop. Po završetku projekcije mali su posjetitelji i posjetiteljice dobili diplome za svoje prve kino korake.

 Film *Zlica* adaptacija je legendarnog istoimenog brodvjeskog mjuzikla čija se radnja temelji na likovima i lokacijama, također legendarnog filmskog klasika *Čarobnjaka iz Oza*, a na program našeg kina u studenome je uvrštena za nešto starije uzraste (12+).

 Tijekom prvog dijela prosinca u kinu Dječje kuće na programu su se našli novi animirani hit *Vaiana 2* u 2D i 3D verziji, film *Niko 3: Putevima polarne svjetlosti* o mladom letećem sobu koji sanja opridruživanju letećim snagama Djeda Božićnjaka,te australski igrani film *Šapice sreće –* ekranizacija bestselera Craiga Silveyja.

 Četvrto izdanje manifestacije *Zimska priča iz Benčića* koju provode i organiziraju ustanove u kulturi na području riječkog kvarta kulture Benčić održala se od 14. do 21. prosinca a povodom iste pripremljen je bogat filmski program. Osim već spomenutih *Šapica sreće*, *Vaiane 2* i *Niko 3: Putevima polarne svjetlosti*, na program je uvrštena i kompilacija kratkih animiranih filmova bez dijaloga, za manje uzraste, objedinjene pod nazivom *Pet čupavih božićnih priča*, češki lutka-film rađen u tehnici *stop-motion* animacije *Toni, Sara i čarobno svjetlo* prikazan na originalnom jeziku uz hrvatske podnaslove, te 12. Maraton kratkometražnog filma u sklopu kojeg su prikazana 2 bloka kratkih filmova za najmlađe uzraste pod nazivom *Mali EU maratonci* i *Mali domaći maratonci*. U srijedu, 18. prosinca, povodom rođendana Art-kina, u kinu u Dječjoj kući održana je projekcija kultnog dječjeg klasika *Vuk samotnjak* Obrada Gluščevića iz 1972. godine. Neposredno prije projekcije najavljena je i premijerno prikazana nova najavna špica za filmske projekcije u Dječjoj kući – autorsko djelo Aleša Suka koji se tom prilikom i kratko predstavio publici uz Klaru Dujmović koja je osmislila i izvela zvučnu komponentu tog audiovizualnog djela. U kinodvorani Dječje kuće 20. je prosinca održana i završna svečanost programa *Dodatna iz filma*, a radi se o prezentaciji dječjih filmova nastalih na radionicama Art-kina u Dječjoj kući tijekom 2024. godine.

 Zbog proglašenja Dana žalosti u subotu 21. prosinca, planirani projekcije odgođene na novi termin, 28. prosinca: u jutarnjem je terminu održala se projekcija kratkih filmova u programu *Krenimo od 0!* kada su, već tradicionalno, nakon filmova djeci izrađene i podijeljene diplome za njihov prvi posjet kinu, a ovoga puta organizirana je i radionica optičkih igračaka u obližnjoj Šumi striborovoj u kojoj je sudjelovalo petnaestak osoba. U večernjem se terminu povodom njezine 40. godišnjice prikazala kultna božićna horor komedija za cijelu obitelj – *Gremlini*.

 Zadnji tjedan u prosincu 2024. na filmskom su se repertoaru u kinu u Dječjoj kući našli animirani hitovi *Mufasa: Kralj lavova*, u alternaciji 2D i 3D verzije, te ekranizacija uspješne video igre *Sonic Super Jež*, treći nastavak.

**KRENIMO OD 0!**

 Prvo polugodište obilježeno je iznimno dobro posjećenim programom *Krenimo od 0!*Radi se o prošle godine pokrenutom projektu Art-kina financiranom od strane Europe Cinemas u sklopu Collaborate to Innovate inicijative mreže europskih nezavisnih kina, u kojem, pored Art-kina, sudjeluju splitsko Kino Mediteran i Kinematografi Dubrovnik, javna ustanova u kulturi Grada Dubrovnika. Cilj projekta razvoj je nove publike te njihove edukacije od najranije dobi budući da su u programskom fokusu obitelji s djecom do sedam godina. Programima se ukazuje na činjenicu kako je od iznimne važnosti djecu od najranije dobi upoznavati s raznolikom kulturnom produkcijom, kao i suživljavati ih s prostorom kinodvorane kao 'prirodnim okolišem' filma. Program je prepoznat i pohvaljen kao jedna od Naj akcija u Republici Hrvatskoj u 2024. godini, prepoznata u okviru programa *Gradovi i općine – prijatelji djece*.

 U sklopu prošlogodišnjeg izdanja programa *Krenimo od 0!* 27. siječnja su na repertoaru bili i filmovi iz serijala *Koyaa i nestašni predmeti* slovenskog autora Kolje Sakside. Animirani filmovi *Koyaa* realizirani su u tehnici *stop-motion* animacije. U nastavku programa u Šumi Striborovoj, uslijedila je edukativna radionica ispunjena šarenim iluzijama i očaravajućim optičkim čudima, odnosno izradi optičkih igračaka vrste *zoetrope*. Petnaestak polaznika je zajedno s roditeljima, bakama i djedovima izradilo vlastitu optičku igračku i ponijela je kući.

 Nastavak provedbe programa *Krenimo od 0!* u veljači, tijekom druge polovice zimskih školskih praznika, realizirali smo uz posvetu kultnom liku profesora Baltazara: dobroćudnom, velikodušnom i maštovitom znanstveniku koji pronalazi rješenje za sve izazove. Filmski i popratni radionički program uključio je blokove animiranih filmova iz Zagrebačke škole crtanog filma prilagođene djeci predškolskog uzrasta te komplementarnu kreativnu radionicu izrade filmskog plakata.

 U utorak, 20. veljače prikazani su filmovi *Najveći snjegović* u režiji Zlatka Grgića iz 1971. i *Peppino Cicerone* Ante Zaninovića iz 1977. Za njih smo, kao i svaki put, pripremili prigodne diplome za uspomenu na njihove prve kino korake na kojima se nalazi i njihova instantna fotografija okinuta neposredno prije početka filmskog programa. Po završetku projekcije, uslijedila je *drop-in* radionica izrade filmskog plakata koju je u Šumi Striborovoj vodio grafički dizajner Bruno Butorac. Sudjelovalo je petnaestak djece u dobi od 3 do 7 godina koji su ovom prilikom nacrtali svoj prvi plakat, a neki i svoja prva slova.

 Subotnji popodnevni program održan 24. veljače dupkom je napunio kino kada je 75 posjetitelja gledalo filmove *Maxol* Borisa Kolara i *Amadeusove uši* Ante Zaninovića, oba iz 1977. godine. Veliki interes za ovu projekciju premašio je slobodna sjedala u dvorani Dječje kuće, pa je dio tih posjetitelja odmah preusmjereno na radionicu izrade plakata koju je vodio dizajner Dobriša Radovanović. Tako je jedna skupina djece crtala i dizajnirala svoje plakate za vrijeme trajanja projekcije, a po završetku iste su im se pridružila i ona puna dojmova netom pogledanih filmova, pa je u konačnici na radionici sudjelovalo devetnaestero djece.

 U petak, 17. ožujka održali smo prvi od dva događanja koja smo pripremili u sklopu projekta za ožujak. Na repertoaru su se našli kratki animirani filmovi iz serijala *Igubukine priče* hrvatske animatorice i ilustratorice Ivane Guljašević Kuman koja je uz Brunu Kumana realizirala filmove u kojima su glavni likovi životinje sa svojim (ne)običnim svakodnevnim situacijama: *Nosorogov oglas*, *Prehlađeni vuk*, *Tri strašna zmaja*, *Mala morska zvijezda* i *Jednozubi mačak*. Ovaj blok filmova trajao je dvadesetak minuta, a po završetku projekcije su, po običaju, najmlađim posjetiteljima podijeljene diplome za njihove prve kino korake. I ovoga je puta interes za program bio iznimno velik, pa je kapacitet naše dvorane bio ispunjen do posljednjeg mjesta. U nastavku je programa uslijedila likovna radionica pod vodstvom šireg kolektiva Art-kina, s motivima likova i junaka iz netom prikazanih filmova u kojoj je sudjelovalo devetnaestero sudionika, djece s roditeljima te bakama i djedovima.

 Dvorana Dječje kuće bila je također rasprodana u rekordnom roku prilikom provedbe drugog izdanja programa *Krenimo od 0!* kojeg smo pripremili za rođendan Dječje kuće, 26. ožujka. Prikazan je kratkometražni animirani film u tehnici *stop-motion* animacije *Ježeva kuća* redateljice Eve Cvijanović. Publiku je u dvorani dočekao kostimirani lik Mede iz istoimene lutkarske predstave Gradskog kazališta lutaka kojeg već 20 godina tumači  nagrađivani glumac-lutkar Zlatko Vicić. Djeca su se s Medom družila, razgovarala i fotografirala te s njim u društvu gledala film. Druženje je nakon projekcije nastavljeno u Šumi Striborovoj gdje se odvila i radionica izrade ježeva od recikliranih materijala koju je vodila tehnologinja lutaka Luči Vidanović.

 Program za travanj sastojao se od bloka kratkih filmova iz animirane serije *Animanimals* u produkciji Studija Film Bilder iz Njemačke. *Animanimals* je animirana serija koja prati raznolike životinje, kukce i stvorenja koja doživljavaju čudne dogodovštine u svakoj epizodi. Seriju je osmislila redateljica animiranih filmova, dizajnerica i autorica iz Stuttgarta Julia Ocker. Projekcija se održala 25. travnja, a prikazano je 5 filmova: *Krokodil, Ovce, Jazavčar, Žabe* i *Rak*. Dvorana u Dječjoj kući i ovoga je puta bila ispunjena do posljednjeg mjesta, a po završetku projekcije i podjele diploma za prve kino korake, program se nastavio u Šumi Striborovoj gdje je likovna pedagoginja Izabela Peculić održala kratku radionicu izrade minijaturnog *filpbook*-a na temu jedne životinje iz serijala. Radionici se priključilo dvadesetak polaznika.

 Predzadnje, svibanjsko izdanje programa održano je u četvrtak, 16. svibnja kada je prvi put najmlađim gledateljima ponuđen jedan dugometražni igrano-animirani film bez dijaloga. Radi se o francuskom filmu *Hrabri Mališan 2* u režiji Hélène Giraud i Thomasa Szaboa iz 2018. godine. Zanimljiva kombinacija autentičnog ambijenta i glumaca koji tumače ljudske likove te kompjuterske animacije insekata i drugih životinja ovaj film čini prikladnim za predškolski uzrast u kojem su se djeca susrela s izmaštanim svijetom temeljenom na onom stvarnom. I ovoga puta je broj publike bio maksimalnih 75, a djeca koja su prvi puta došla na program dobila su za uspomenu diplomu za prvi *kino-korak* s njihovom instantnom fotografijom snimljenom u kinodvorani Dječje kuće. Kao i svakog puta, nakon projekcije se održala likovna radionica na temu filma, a na ovoj su radionici djeca uz pomoć svojih roditelja izrađivala bubamare od plastelina te crtala i bojala novi dom za njihove *hrabre mališane*.

 Veliko finale projekta *Krenimo od 0!* održalo se u četvrtak, 6. lipnja kada su organizirana dva polusatna bloka animiranih filmova Zagrebačke škole crtanog filma za čiji je serijal već u prethodnim izdanjima izražen veliki interes publike za ponovnim prikazivanjem. Na prvoj projekciji održanoj u 18 sati publici su ponuđene epizode *Tetke pletke*, *Svirka za Mirka* i *Veseli most*, a u bloku koji je započeo u 19 sati *Ledeno vruće*, *Lutke bez kose* i *Sreća u dvoje.* Ukupan broj gledatelja na ovom programu brojao je 144 osobe.

 Za tu smo priliku dizajnirali i tiskali posebnu bojanku za djecu s motivima iz filmske kulture, motivima iz filmova prikazanih u sklopu programa *Krenimo od 0!,* motivima ustanove i naših kinodvorana, obrazovnog programa *Škola u kinu* te u konačnici, motivima kulture i grada, a sve kako bi našim najmlađim posjetiteljima ostala materijalna uspomena na projekt. Bojanku i komplet bojica podijelili smo publici nakon projekcija, a u Šumi Striborovoj pripremili prostor u kojem su djeca poklonjenu im bojanku i bojala. Gost iznenađenja na programu bio je kostimirani animator – profesor Baltazar, koji je prije filma pozdravio i svojom pojavom uveseljavao prisutne, a druženje i fotografiranje se nastavilo i nakon projekcije.

**FESTIVAL TOBOGAN**

 Osmo izdanje manifestacije dječjeg stvaralaštva, edukacije i zabave – festival Tobogan – održano je ove godine od 26. lipnja do 6. srpnja 2024. godine. Art-kino je organiziralo 14 filmskih projekcija koje su realizirane u kinodvorani Dječje kuće, u dvorištu ispred Dječje kuće te u Ljetnom Art-kinu, dvije višednevne filmske radionice s javno prikazanim rezultatima te dvodnevnu edukaciju pod nazivom *Filmska pismenost za edukatore*, uz potporu Hrvatskog audiovizualnog centra. Ukupni procijenjeni broj publike za sve navedene programe broji oko 1.400 gledatelja i korisnika.

 Povodom svečanog otvorenja festivala, koje se održalo 26. lipnja 2024. u dvorištu ispred Dječje kuće, upriličili smo događaj pod nazivom *Crtani koncert*. Prikazan je blok filmova u produkciji znamenite Zagrebačke škole crtanog filma: *Surogat* Dušana Vukotića iz 1961., *Mali* *vlak* Dragutina Vunaka iz 1966., *Posjet iz svemira* Zlatka Grgića iz 1964., te *Svi crteži grada* Ive Vrbanića iz 1959. Filmovi su prikazani uz potpuno novu glazbeno-zvučnu interpretaciju i pratnju uživo u izvedbi opatijsko-riječkog elektro-akustičnog dvojca JMZM – Josipa Maršića i Zorana Medveda. Otvorenje festivala posjetilo je oko 300 ljudi, a ulaz je za sve posjetitelje bio slobodan.

 Iduća su dva dana u jutarnjim terminima bila posvećena edukativnom programu *Filmska pismenost za edukatore* namijenjenom radnicima u obrazovnom sustavu, učiteljima, profesorima, odgajateljima te stručnom osoblju osnovnih i srednjih škola i dječjih vrtića, koji su zainteresirani implementirati filmsku umjetnost u odgoj i obrazovanju djece i mladih. Ova dvodnevna edukacija organizirana je zajedničkim snagama Art-kina i Hrvatskog audiovizualnog centra. Kroz predavanja o filmu, mogućnostima njegove analize i uklapanja u obrazovni plan i proces, ali i načinima kako djeci i mladima stvoriti poticajni impuls za filmsku umjetnost i kulturu razgovarale su Ingrid Padjen Đurić (HAVC), viša stručna savjetnica za filmsku pismenost i Marina Zlatarić (OŠ Bartol Kašić Zagreb), profesorica hrvatskog jezika i književnosti, a programu otvorenja prisustvovali su i ravnatelj Hrvatskog audiovizualnog centra Chris Marcich, pročelnica Upravnog odjela za odgoj i obrazovanje, kulturu, sport i mlade Grada Rijeke Iva Erceg te ravnateljica Art-kina Slobodanka Mišković. Oba dana je, nakon predavanja i rasprava, uslijedila filmska projekcija filmova. Prvog dana edukacije na rasporedu je bio dugometražni igrani film *Buntovnica* (*Scrapper*) iz 2013. u režiji Charlotte Regan, a drugog meksički igrani film *Radikalno* (*Radical*) iz 2013. redatelja Christophera Zalle.

 Na filmskom programu Tobogana i ove smo godine ugostili festival animiranog filma *Animafest*. U petak, 28. lipnja prikazali smo francuski film *Linda želi pile!* (*Linda veut du pulet!*), animiranu komediju  Sebastiena Laudenbacha i Chiare Malte. U jutarnjem terminu idućeg dana najmlađim posjetiteljima festivala ponudili smo blok kratkih filmova za uzrast 3+ okupljenih pod nazivom *Čarobna prijateljstva*: francusko-gruzijski film Ane Chubinindze *Franzyjina čarobna juha* (*La soupe de franzy*), *T-Rex* njemačke autorice Julie Ocker*,* *Između dvije sestre* (*Entre deux sœurs*)Clémenta Céarda i Anne-Sophie Gousset iz 2022., češki kratkiš *Oprosti* (*Odpusť*) Alžbeta Mačáková Mišejková, nizozemski film *Crnilo* (*Inkt*) redatelja Erika Verkerka i Joosta van den Boscha te epizodu iz serijala *Koyaa* - *Strašni pokrivač,* slovenskog redatelja Kolje Sakside*.*

 Uz slobodan ulaz za sve generacije, u dvorištu ispred Dječje kuće u subotu, 29. lipnja, organizirali smo vanjsku projekciju kultnog mjuzikla *Čarobnjak iz Oza* (*The Wizard of Oz*) koji ove godine obilježava svoju 85. godišnjicu. Program je okupio oko 200 ljudi, a gledalište je većim dijelom bilo na travnjaku, pa su posjetitelji ponijeli svoje prostirke, jastučiće i ležaljke za još bolji ugođaj u kinu pod zvijezdama.

 U utorak, 2. srpnja u 21:30 sati, filmski program Tobogana održan je u Ljetnom Art-kinu. Prikazan je prvi veliki animirani hit Disneyja i Pixara *Priča o igračkama* (*Toy Story*) iz 1995. To je ujedno i prvi animirani film u potpunosti napravljen računalnom animacijom.

 U suradnji s Udrugom Filmaktiv, a kroz program *Film svima svugdje*, ukinu Dječje kuće je 3. srpnja u jutarnjem terminu prikazan detektivski film za djecu *Uzbuna na Zelenom vrhu* prilagođen gluhim i nagluhim osobama, odnosno uz inkluzivni dodatak hrvatskim podnaslova i snimke tumača na hrvatskom znakovnom jeziku. Uz projekciju filma održao se i popratni razgovor na temu inkluzivnosti te kratka edukacija hrvatskog znakovnog jezika. Program je okupio 47 ljudi, a ulaz je bio slobodan.

 Aktualna distribucijska ponuda animiranih kinohitova sinkroniziranih na hrvatski jezik tijekom *Tobogana* na platno kina Dječje kuće uključio je dva nastavka. Prvi je Oscarom nagrađeni Disneyjev i Pixarov film *Izvrnuto obrnuto 2* (*Inside Out 2*) te četvrti nastavak omiljene animirane avanture Malaca *Gru i Malci: Neustrašivi špijuni* (*Despicable Me 4*).

 Tijekom festivala održane su i dvije audiovizualne radionice za djecu u dobi od 9 do 12 godina. Prva radionica, *zAnimacija*, održala se u Mini Art-kinu od 26. do 29. lipnja. Vodila ju je nagrađivana hrvatska autorica s dugogodišnjim pedagoškim iskustvom i naša dugogodišnja suradnica Martina Meštrović, a polaznici su tijekom 4 dana na animatorskim stolovima crtali neobične likove u pokretu. Vježbe iz animacije rezultirale su kratkim animiranim filmom pod nazivom *Velika utrka.*

 Okosnicu radionice *Fantastična TV reportaža Tobogan Specijal* pod vodstvom Aleša Suka i Dražena Zime činio je prikaz lažnih vijesti i diseminacije malinformacija, ali i poticanje kreativne slobode o istraživanju i izvještavanju dječjih preokupacija kroz medij reportaže. Osim toga, ovaj program predstavlja vrijedan audiovizualni dokument vremena u kojem živimo, koji bilježi stavove njenih građana, rapidnu promjenu izgleda našeg grada koji proživljava transformaciju, ali i svojevrsnu dječju kroniku ovog festivala. Polaznici su učili o osnovama novinarskih žanrova (vijest, najava, prikaz, intervju, reportaža), upoznali s konceptom lažnih vijesti, a nakon toga osmislili dvije izmišljene reportaže. Nakon što su savladali korištenje kamere i mikrofona, izašli su s voditeljima na teren (dvorište Dječje kuće, Krešimirova ulica i Korzo), te zaustavljali ljude i uzimali izjave. Konačno, u *green roomu* Studija Dječje kuće, djeca su simulirala TV redakciju te snimila najavu i odjavu za svoja dva kratka priloga i jednu "anti-reklamu".

 Posljednji dan festivala Tobogan zaključila je projekcija pod zvijezdama kultnog domaćeg crtanog filma *Čudnovate zgode šegrta Hlapića* čime je Art-kino na Toboganu doprinijelo obilježavanju 150. godišnjice rođenja Ivane Brlić-Mažuranić. Ovoj filmskoj projekciji prethodilo je javno prikazivanje spomenuta dva filma nastala na radionicama. Sudionici radioničkog programa okupili su se pred platnom, primili prigodne diplome za sudjelovanje i najavili prikazivanje svojih radova pred četiristotinjak ljudi koji su prisustvovali zatvaranju prošlogodišnjeg izdanja festivala Tobogan.

**RADIONICE I AUDIOVIZUALNO STVARALAŠTVO - *DODATNA IZ FILMA***

 Aktivnosti poticanja audiovizualnog stvaralaštva i stjecanje praktičnog znanja o snimanju audiovizualnih djela najviši je stupanj filmske pismenosti koji djeca mogu doseći, a te su aktivnosti objedinjene u programu pod nazivom *Dodatna iz filma*. Cilj programa *Dodatna iz filma* jest obrazovati djecu i mlade grada Rijeke i regije o filmskoj kulturi i potaknuti ih na filmsko stvaralaštvo u širem smislu, da generacije koje sudjeluju u ovom programu postanu aktivni sudionici kulturnog života grada. Program nastoji stvoriti i produbiti privrženost i razumijevanje za filmsku kulturu i pruža prostor i vrijeme za fakultativno bavljenje filmom. U sklopu ovog programa, kojeg su u 2024. godini podržali Hrvatski audiovizualni centar te Agencija za elektroničke medije, održano je 6 radionica i jedno javno prikazivanje radova; snimljena su 4 autorska filma, realizirano jedno oblikovanje zvuka, a ukupni broj korisnika je 96, od čega 34 polaznika radionica i 62 gledatelja na filmskoj projekciji u kinu Dječje kuće.

RADIONICA FILMA SNIMANOG MOBITELOM

 Prvog dana proljetnih praznika, 28. ožujka, u filmskom studiju u Dječjoj kući održana je radionica snimanja filma pametnim telefonom za uzrast od 12 do 14 godina. Ova jednodnevna radionica inspirirana je činjenicom da mnoga djeca posjeduju pametne telefone te mnogi od njih na dnevnoj bazi koriste opciju snimanja. Ideja je omogućiti polaznicima spoj naprednog korištenja ovih dostupnih digitalnih tehnologija u kreativne svrhe tako da polaznici nauče kako pravilno koristiti mobitel za snimanje filmova tako da vode računa o njegovom položaju, paze na kadriranje, da budu obzirni prema zvučnim uvjetima snimanja koji se često zbivaju u vrlo nekontroliranim uvjetima. Polaznici radionice su, zajedno s voditeljima Marinom Morosinom, Ericom Ušićem i Teo Morosinom, osmislili i snimili igrani film pod nazivom *Heli Koter i ukradena djeca* u trajanju od 7 minuta.

RADIONICA SINKRONIZACIJE, ZVUČNIH EFEKATA I FOLEYJA

 Druga radionica iz programa *Dodatna iz filma* održala se od 2. do 6. travnja, također u Studiju u Dječjoj kući, a radi se o radionici *foleya*, zvučnih efekata i sinkronizacije koju smo nazvali *Kako nastaje zvuk u filmu?* Radionicu je četvrtu godinu za redom vodio tonski snimatelj i oblikovatelj zvuka Daniel Žuvela, a polaznici u dobi od 9 do 14 godina su tijekom 4 dana osmislili, izveli i dizajnirali zvuk za kratki animirani film koristeći različite svakodnevne predmete, glazbene instrumente i vlastite glasove. Cilj ove radionice bilo je osvijestiti važnost uloge zvuka u filmu i potaknuti polaznike da u predmetima oko sebe pronađu zvučne kvalitete koje su iskoristive u dizajnu zvuka za određeni film. Djeca su se također upoznala i s novom filmskog terminologijom, kao što su *mickeymousing*, *spotting* i *foley*.

RADIONICA STOP-MOTION ANIMACIJE

 Od 18. do 21. travnja se, također u Studiju, realizirala i radionica *stop-motion* animacije koju je vodila Katrin Novaković. Na ovoj su radionici polaznici naučili kako nastaje animirani film te se upoznali s osnovnim konceptima stop-motion animacije i fizičke manipulacije objekata u kadru kroz vrijeme. Polaznici su prvoga dana zajedno smisliti temu filma, razradili radnju, likove i scenografiju te nacrtali i jednostavan *storyboard:* vizualni prikaz radnje koji nam je u idućim fazama stvaranja filma pomogao u planiranju snimanja. Drugi dan radionice bio je posvećen modeliranju likova i izradi prethodno osmišljene scenografije, a polaznici su u alternaciji radili vježbe animacije kako bi pojmili koliko je vremena potrebno pomicati pojedine predmete da bi se dobila iluzija pokreta te kojom brzinom je potrebno pomicati predmete da bi njihovo kretanje u kadru bilo što jasnije. Treći dan radionice u potpunosti je bio posvećen animiranju, ali prije same animacije polaznici su posvetili vrijeme namještanju umjetne rasvjete i principima kadriranja. Tome je prethodilo upoznavanje s dva važna filmska izražajna sredstva, a to su filmski plan i filmski rakurs, odnosno udaljenost kamere od predmeta koji se snima te točke gledišta ili kuta snimanja. Posljednjeg su dana radionice polaznici u tonskoj kabini snimili glasove te zvučne efekte koji su pridodani filmu. Završni film traje 2 minute, a dobio je naziv *Duhovi i virusi*.

RADIONICA FANTASTIČNE TV REPORTAŽE

 Nakon ljetne pauze uslijedila je priprema za izvođenje jesenske, četvrte edicije radionice Fantastična TV reportaža koja se održala od 23. do 25. listopada 2024. Radi se o radionici video reportaže koncipirane oko fiktivne dječje televizije DKTV koja se temelji na lažnim vijestima i oslanja se na žanr mockumentaryja. Audiovizualnu reportažu, vrstu namjenskog filma, kao i dokumentarni film često vezujemo uz pojam istine, autentičnosti, etičnosti, odgovornosti te kritičkog razumijevanja medija (filma) koji se koristi. Nasuprot tomu, filmski žanr lažnog dokumentarca prezentira fikcijske događaje u stilu dokumentarnog filma i vrijedan je propedeutički materijal za dekonstrukciju konvencija filmskog stvaralaštva i njegovih izražajnih sredstava kao što su intervjui, upotreba voiceovera i kamere iz ruke. Radionicu su vodili su redatelj i profesor Aleš Suk te novinar Dražen Zima.

RADIONICA FILMA SNIMANOG MOBITELOM #2

 U prosincu je, na petak 13., organizirana još jedna radionica filma snimanog mobitelom koju su, kao i u ožujku iste godine, vodili filmski entuzijasti iz Vodnjana okupljenih pod nazivom Novi vodnjanski filmski val. Ova nekonvencionalna filmska praksa koja ograničenja nastoji pretvoriti u kreativni izazov vrlo je dobro primljena kod djece. Osim što im daje slobodu da se izraze kroz njima omiljeni rod - igrani film, a prije svega glumu i kostime te rekvizite i glazbu - ova radionica kroz svoje trajanje od svega nekoliko sati ima zanimljiv rezultat upravo zbog nametnute kronologije i *record-pause* principa snimanja, a to je pojačano uzbuđenje pri završnom (ujedno u prvom) pregledu završenog filma, puno više nego kod uobičajenih filmskih radionica. Na radionici su polaznici uz pomoć Erica Ušića i Edija Smoljana snimili film pod nazivom *Kostur iz snova*, u trajanju od 6 minuta.

RADIONICA KINO TEHNIKE

 Posljednja radionica bila je namijenjena studentima, a pod nazivom *Upoznaj filmsku profesiju: Kinooperater* realizirana je 19. prosinca u okviru programa *Kvarner u kratkom* kojeg organizira regionalni filmski ured osnovan unutar javne ustanove Art-kino - Kvarnerska filmska komisija. Radionica je zamišljena kao pokazna vježba kinooperaterske prakse za mlade koje zanima kako se u kinu prikazuje film na platnu, a započela je u Mini Art-kinu predavanjem o povijesti filmske građe i njenim raznim oblicima i formatima, počevši od celuloidne vrpce, preko analognog videa sve do razvoja najsuvremenijeg DCI standarda. Polaznici su fizički pregledali i dotaknuli većinu standardnih i supstandardnih filmskih formata koje Art-kino u svojoj arhivi pohranjuje: 8 mm, 16mm, 35mm i 70mm vrpce, Betacam, digiBeta i VHS kazete te DCP kopije. Nakon predavanja, voditelji su s polaznicima krenuli u Art-kino Croatia gdje se odvilo upoznavanje s projekcijskom kabinom, projekcijskom dvoranom i njenim najosnovnijim elementima: platnom, projektorom, zvučnicima, pojačalima, računalima i serverom. Voditelji su principe analogne projekcije i funkcioniranja projektora polaznicima pokazali prikazavši kratki film na 35mm vrpci. Uslijedio je odlazak u kino u Dječjoj kući, a na toj su lokaciji polaznici imali demonstraciju filmske projekcije u 3D tehnologiji, a i testirali kratki protokol pripreme i prikazivanja jedne digitalne projekcije. Radionica je potom nastavljena ponovno u Art-kinu Croatia gdje su se voditelji demonstrirali proces titlanja uživo kojeg inače izvodi titl-operater, a svaki je polaznik isprobao uređivanje podnapisa te kratko, uz film, uživo odtitlao dio podnapisa koji se projicirao na posebno platno s posebne jedinice. Za kraj, polaznici su se upoznali i sa sustavom za kontrolu mikrofona koji se pripremaju za razgovore uživo s gostima programa u našim kinima.

**SURADNJE**

 U ponedjeljak, 11. ožujka u Studiju u Dječjoj kući ponovno smo ugostili beogradskog umjetnika s bečkom adresom Dejana Kaluđerovića. Povodom pripreme izložbe koja će se održati u MMSU-u snimljen je audio intervju s jednim osnovnoškolcem. Radi se o nastavku intersektorske suradnje Art-kina u reinterpretaciji već postojeće umjetničke produkcije pod nazivom *Conversations* u kojoj se pristupa istraživanju djetinjstva i konstrukciji i artikulaciji subjektivnosti djece kroz razgovore o državama-nacijama i konceptima poput slobode, straha, stranca, rata i bogatstva s ciljem pronalaska univerzalnih vrijednosti pojedinaca i društava, pretvarajući kvantitativne podatke u one kvalitativne.

 U suradnji s nastavnicom Sonjom Planinić iz Građevinske tehničke škole Rijeka, a u sklopu fakultativnog predmeta Škola i zajednica, Art-kino je 7. svibnja u popodnevnim satima ugostilo 15 učenika škole koji su u našem studiju snimili *podcast* na temu utjecaja škole na mentalno zdravlje mladih. Učenici su nakon provedene ankete snimili razgovor s asistenticom Filozofskog fakulteta, Odsjeka za psihologiju, Ivanom Ivančić, studenticama diplomskog studija Psihologije Norom Perić i Anom Tukšom te psihologom/psihoterapeutom Nikolom Serdarevićem iz Udruge Terra.

**ŠKOLA U KINU (SIJEČANJ – PROSINAC 2024.)**

 U 2024. godini u programu *Škola u kinu* održane su sveukupno 183 projekcije za dječje vrtiće te osnovne i srednje škole, a prikazana su 53 pojedinačna filmska naslova (kratkometražna i dugometražna). Od spomenutih projekcija, njih 31 održana je u dvorani Art-kina, a 152 u kinodvorani Dječje kuće. U navedenom je razdoblju projekcije u dvorani posjetilo ukupno 12.026 djece i mlađih osoba te njihovih nastavnika i profesora, od čega 1.338 djece i odgajatelja iz 18 dječjih vrtića, 7.396 učenika i njihovih nastavnika iz 42 osnovne škole i obrazovne ustanove te ukupno 3.292 učenika i nastavnika iz 19 srednjih škola.

 Najgledaniji naslov *Škole u kinu* u kinodvorani bio je *Izvrnuto obrnuto 2* s 866 gledatelja, a za njim slijede *Wonka* sa 625 i *Niko 3: putevima polarne svjetlosti* s 515 gledatelja.

**O Školi u kinu**

 *Škola u kinu* jedan je od najdugovječnijih programa Art-kina koji već šesnaestu godinu kontinuirano pridonosi razvoju filmske kulture i pismenosti kod djece i mladih na području Primorsko-goranske županije, a često i šire. Ovaj specifični obrazovni program, jedini takve vrste u Hrvatskoj, nastao je 2009. godine u suradnji s Hrvatskim filmskih savezom, Odjelom gradske uprave za odgoj i školstvo i Odjelom gradske uprave za kulturu Grada Rijeke te je od početka bio koncipiran kao nadopuna nastavi medijske kulture u riječkim osnovnim školama s ciljem osvješćivanja, promicanja i razvoja filmske kulture kod djece. Kontinuirani razvoj programa doveo je do toga da je od školske godine 2014./2015. program usustavljen te čvršće povezan s temama koje su se obrađivale tijekom osnovnoškolskog obrazovanja u sklopu nastavnog područja Medijske kulture, a odnosile su se na film. Art-kino je pritom, vodeći računa o poteškoćama s kojima su se škole susretale pri provođenju nastave iz područja filma (prije svega, neadekvatni prostorni i tehnički uvjeti za gledanje filmova u školama, relativna nedostupnost filmova koje su nastavnici željeli prikazati, kao i neupućenost nastavnika u recentnu filmsku produkciju za djecu i mlade), ponudio školama edukativni filmski program koji im je omogućio da dio nastave Medijske kulture provedu upravo u kinu. U tom pogledu sastavljen je program koji je uključivao prikazivanje odabranih naslova koji su pratili “filmske” teme koje se obrađuju tijekom osnovnoškolskog obrazovanja.

 *Škola u kinu* jedini je obrazovni filmski program svoje vrste u Hrvatskoj; održava se svakodnevno, tijekom cijele školske godine, a jedna je od njegovih veoma važnih karakteristika i činjenica da je u cijelosti besplatan za sve škole koje ga posjećuju. Na taj način filmska umjetnost, kao i obrazovanje o istoj dostupna je svima, bez obzira na pojedinačno imovinsko stanje i mogućnost plaćene posjete kinu.

 Specifičan je i program *Škole u kinu* za srednje škole koji se razvijao kroz godine. Iako većina srednjoškolskih programa nije predviđala nastavu s područja medijske kulture i filma, interes za filmskim programom *Škole u kinu* rastao je i u srednjim školama jer su nastavnici u pravilu prepoznavali potencijal filma kao vrlo korisnog i atraktivnog nastavnog sredstva (u korelaciji s raznim predmetima) ili samostalnog nastavnog sadržaja. Također, jedan od često isticanih motiva posjeta kinu bila je i percipirana važnost filma kao sastavnog segmenta opće kulture koju bi svaki učenik trebao imati po završetku srednje škole. Stoga se program *Škole u kinu* za srednje škole strukturirao kroz dva smjera; onaj fokusiranja na mogućnost korelacije sadržaja filmova s nastavom u pojedinim predmetima (ili međupredmetnim temama), ali i prezentiranja vrijednih filmskih naslova recentnije europske i svjetske produkcije, kao i filmskih klasika - uzimajući pritom u obzir zastupljenost svih filmskih rodova i žanrova te geografskog podrijetla, s naglaskom na domaću i europsku filmsku produkciju.

 Najzad, Art-kino je intenziviralo svoj fokus prema djeci predškolske dobi, osmišljavanjem i provedbom posebnog programa prilagođenog dječjim vrtićima, kako bi se djeci od najranije dobi pružila mogućnost doticaja s kvalitetnim, dobno, tematski i trajanjem prilagođenim filmom, ali i iskustvom gledanja istog u prostoru kina. U predškolskom programu naglasak je na animiranom filmu čije se trajanje kreće do 30 minuta, što korespondira s potrebama dječjih vrtića da uvedu takvu vrstu kulturno-edukativnog sadržaja u svoje programe rada.

 *Škola u kinu* ima više specifičnih ciljeva. Prvi je educiranje o filmu, odnosno filmsko opismenjavanje djece i mladih za komunikaciju s medijima od najranije dobi, kroz recepciju filma, te vrednovanje filmskih ostvarenja. Drugi je cilj razvijanje selektivnosti pri odabiru filmova kroz prikazivanje naslova koji uobičajeno nisu u fokusu djece i mladih (kinotečni naslovi ili europska filmska produkcija za djecu), te stvaranje i poticanje navike odlaska u kino kao središnjeg mjesta gledanja filmskog sadržaja. Cilj je da generacije djece koje sudjeluju u programu *Škole u kinu* jednoga dana budu osviještena i educirana filmska publika koja film neće sagledavati isključivo kroz prizmu zabave i opuštanja, već će svoju percepciju prema istome otvoriti u smislu mogućnosti koje čitanje filma pruža; kroz različita (sa)znanja te kontekstualizacije, moći će sagledati širi aspekt i dosege filmske umjetnosti.

 Otvaranjem Dječje kuće 2021. godine, Art-kino program *Škola u kinu* provodi u kinodvorani kojom upravlja u Dječjoj kući, a pri potrebi za većim kapacitetom gledališta, u kinodvorani Art-kina *Croatia*.

 Važnost ovog prostora za programe Art-kina leži u činjenici da je Dječja kuća pretežito namijenjena programima za djecu (ili edukaciji djece) na polju umjetnosti i kulture, a ovdje osim Art-kina svoje programe provode još i Gradska knjižnica Rijeka, Gradsko kazalište lutaka Rijeka te Muzej moderne i suvremene umjetnosti kao i niz drugih aktera u kulturi koji osmišljavaju i provode programe za djecu i mlade.

 Program *Škole u kinu* koji je realiziran u 2024. godini nastavak je dosadašnjih aktivnosti koje se kontinuirano provode i to za tri različite dobne skupine: za djecu predškolskog uzrasta, za djecu osnovnoškolskog uzrasta te za srednjoškolce.

**PROGRAM ŠKOLE U KINU 2024. ZA DJEČJE VRTIĆE**

 Program Škole u kinu za vrtiće zamišljen je kao svojevrsni uvod programa *Škola u kinu* za osnovnoškolsku razinu te oblik inicijalnog povezivanja djece s filmom i kinom. Kao i prethodnih godina program za 2024. godinu bio je sastavljen od kombinacije kratkometražnih i dugometražnih animiranih naslova**.** Naime, kada govorimo o animiranom filmu, riječ je o filmskom rodu kojidjeca predškolske dobi najprije upoznaju i isti im je, zbog jednostavne naracije i fabule, kao i vrste vizualnog podražaja, najbliži i najlakši za shvaćanje odnosno praćenje. Kod izbora filmova za djecu vrtićkog uzrasta vodi se računa o nekoliko ključnih elemenata. Prvi je trajanje samog programa koji je prilagođen dobi vrtićke djece. Stoga u programu prevladavaju selektirani blokovi kratkometražnih formi na hrvatskom jeziku koji su prilagođeni najmlađim uzrastima. Nadalje, pri selekciji filmova prednost se dala domaćim filmovima pozitivnog sadržaja, koji potiču imaginaciju i maštu, te promoviraju ideje nenasilja, empatije, zajedništva i altruizma. Konačno, vodilo se računa da filmovi na programu imaju jasnu poruku koju djeca mogu razumjeti i s njome se poistovjetiti. U pogledu naslova u 2024. godini u ovom programu, to su kratkometražni animirani filmovi iz serijala prof. Baltazara, potom kraći animirani blokovi filmova (30-ak minuta trajanja) prilagođeni duljinom i temom predškolskom uzrastu (Ivana Guljašević Kuman, Bonobo studio, PomPom film, Animanimals, Mali leteći medvjedi ), suvremeni i klasični animirani filmovi Zagrebačke škole crtanog filma podijeljeni u blokove te dugometražni animirani filmovi jednostavnije fabule, kao primjerice *Pjevajte s nama 2* ili *Nevjerojatna priča o divovskoj kruški*. Svi navedeni filmovi sadržajem su prilagođeni navedenim karakteristikama filma za djecu predškolskog uzrasta. Valja u ovom kontekstu svakako istaći činjenicu da dio filmova koji se prikazuju u ovom programu (npr. filmovi Ivane Guljašević Kuman) predstavljaju ekranizaciju popularnih slikovnica ili su, prema animiranom predlošku, kasnije objavljene slikovnice. To omogućava povezivanje pisanog teksta i filma te usporedbu istih nakon posjeta kinu.

 Tijekom 2024. godine održane su u kinodvorani ukupno 23 filmske projekcije za dječje vrtiće na kojima je prisustvovalo ukupno 1.338 gledatelja iz 18 različitih vrtićkih ustanova.

**PROGRAM ŠKOLE U KINU 2024. ZA OSNOVNE ŠKOLE**

 Program *Škole u kinu* koji Art-kino provodi posljednjih godina (točnije od školske godine 2019./2020.) predstavlja prilagodbu odgojno-obrazovnim ishodima iz novog kurikuluma (reduciranje nastavnih tema koje se odnose na film), uz zadržavanje određenih elemenata (nastavne teme) iz starog, tako da se pojedini filmovi vezuju uz veći broj tema i uzrasta/razreda. Bez obzira na promjene u strukturi kurikuluma za hrvatski jezik, kriteriji za selekciju filmova koji se prikazuju u sklopu *Škole u kinu* ostaju nepromijenjeni: zastupljenost svih filmskih rodova, davanje prednosti domaćoj i europskoj produkciji za djecu i mlade, zastupljenost tzv. „dječjih filmskih klasika“ te promocija kvalitetnog i vrijednog filma.

 Program za 2024. godinu predstavljao je nastavak dosadašnjeg koncepta programa *Škole u kinu* - povezivanje nastavnih tema koje se odnose na film s filmskim programom koji se provodi u kinu. Prije samih projekcija filmova učenicima se izlaže kratki edukacijski uvod uz odabrani film.

 Program uključuje projekcije svih filmskih rodova (animiranih, igranih, dokumentarnih) te filmskih klasika i suvremenih naslova, pretežito domaće ili europske produkcije. Naime, osim nadopune nastave medijske kulture, cilj ovog programa je i razvoj selektivnosti kod djece i mladih kroz njihovo upoznavanje s dječjim kinotečnim naslovima i europskom kinematografijom.

 U 2024. godini u programu *Škole u kinu* za osnovne škole, filmove je sveukupno pogledalo 7.396 učenika i nastavnika iz 42 različite osnovne škole i obrazovne ustanove.

**PROGRAM ŠKOLE U KINU 2024. ZA SREDNJE ŠKOLE**

Fokus programa *Škole u kinu* za srednje škole orijentiran je na uklapanje pojedinih filmova u nastavu različitih predmeta; onih koji sadržajem i temama koreliraju s temama tog specifičnog predmeta. Bitno je za napomenuti kako se u kurikulumu za nastavni predmet Hrvatskog jezika za gimnazije i srednje strukovne škole, film (odnosno audiovizualni izvori) spominje kao jedan od ponuđenih sadržaja za postizanje odgojno-obrazovnih ishoda iz predmetnog područja Kultura i mediji. Stoga je u srednjoškolskom obrazovanju film, kao i do sada, prvenstveno tretiran kao *pomoć* u ovladavanju nastavnih sadržaja (tj. film kao nastavno sredstvo), a manje kao *samostalni nastavni sadržaj*. Izuzeće su škole u kojima je predviđena nastava i s područja filma ili srodnih područja.

 Kako se kod srednjoškolskog uzrasta predmnijeva da su učenici prethodno, tijekom osnovnoškolskog obrazovanja, stekli nužne kompetencije za kritičko gledanje filmova te da su savladali osnovne pojmove filmskog jezika (filmska izražajna sredstva, filmske konvencije, tehnike i drugi elementi), program za srednje škole fokusira se na mogućnost korelacije sadržaja filmova s nastavom iz pojedinih predmeta, kao i mogućnost obrade filma kao samostalnog nastavnog sadržaja. Dodatno, program *Škole u kinu* za srednje škole predstavlja i važan kanal za prezentaciju vrijednih filmskih naslova recentnije produkcije i kao vid razvoja buduće publike (Art-) kina. Predmetni program ima nekoliko specifičnih ciljeva; od podizanja razine filmske pismenosti kod mladih u smislu razvoja sposobnosti kritičkog vrednovanja i analize filmova, razvoj publike našeg kina (u smislu familijarizacije srednjoškolaca s kvalitetnim filmom), ali i promicanje pozitivnih društvenih vrijednosti kao što su društvena inkluzija, ravnopravnost, solidarnost, demokracija i poštivanje različitosti. Programom *Škole u kinu* želi se kod mladih gledatelja skrenuti posebnu pažnju na domaću i europsku filmsku produkciju, kao protutežu pretežito američkoj *major* filmskoj produkciji koju mladi najčešće gledaju. U tom smislu, program *Škole u kinu* pridonosi i razvoju selektivnosti mladih naraštaja pri izboru filmova kako bi se izbjeglo nekritično i neselektivno pristupanje gledanju filmova. Kriteriji za selekciju filmova koji su se prikazivali u sklopu *Škole u kinu* za srednje školebilisu jednaki kao i prethodnih godina. To prije svega znači zastupljenost svih filmskih rodova (igrani, dokumentarni i animirani filmovi), davanje prednosti domaćoj i europskoj recentnijoj filmskoj produkciji, zastupljenost i tzv. „filmskih klasika“ te općenito promocija kvalitetnog i vrijednog filma.

 Program *Škole u kinu* za 2024. godinu za srednje škole imao je za cilj prezentirati učenicima razne filmske rodove i forme ali ih upoznati sa recentnom domaćom i stranom filmskom produkcijom i to kroz mogućnost povezivanja nastavnih i međunastavnih tema s odabranim naslovima.

 U 2024. godini održane su ukupno 52 projekcije za srednje škole u kojima je sudjelovalo 3.292 gledatelja iz 19 različitih srednjih škola i obrazovnih ustanova Primorsko-goranske županije.

**Popis projekcija u dvorani *– Škola u kinu***

|  |  |  |  |
| --- | --- | --- | --- |
| **Datum projekcije** | **Naslov** | **Škola** | **Broj gledatelja** |
| 9.1.2024.13.2.2024. | Vlak u snijegu | OŠ Dolac, OŠ-SE Gelsi, OŠ V. Gortan | 88 |
| 10.1.2024.28.2.2024.22.3.2024.16.4.2024.19.4.2024. | Mala banda(Le petite bande) | OŠ Čavle, Waldorfska OŠ, OŠ Skrad, OŠ Milan Brozović, OŠ Ivana Zajca, Učenički dom Lovran | 222 |
| 16.1.2024.28.2.2024. | Pjevajte s nama 2(Sing 2) | OŠ Centar, DV V. Nazor Kastav, DV Loptica  | 127 |
| 17.1.2024.24.1.2024.29.2.2024.27.3.2024. x226.4.2024.30.4.2024.13.6.2024. | Valdova priča(Llenos de Gracia) | OŠ Srdoči, OŠ Liceo, Waldorfska OŠ, OŠ Srdoči, OŠ Lovran, OŠ Milan Brozović, OŠ Milan Brozović, SŠ Liceo, OŠ Trsat, OŠ Pećine | 421 |
| 23.1.2024.x225.1.2024.1.2.2024.13.2.2024.16.5.2024. | Čovjek koji je prodaosvoju kožu(The man who sold his skin) | Prometna škola Rijeka, Gimnazija Andrije Mohorovičića, Prometna škola Rijeka, Medicinska škola Rijeka, Prva riječka hrvatska gimnazija, Prirodoslovna i grafička škola | 232 |
| 30.1.2024.16.2.2024.12.3.2024.19.3.2024.26.3.2024.7.5.2024.28.5.2024.7.6.2024.14.6.2024. | Dnevnik Pauline P. | OŠ Škurinje, OŠ Podmurvice, OŠ SV. Matej Viškovo, OŠ Turnić, OŠ Bakar, OŠ Turnić, OŠ Hreljin, KOŠ Josip Pavlišić, OŠ Krasno, OŠ SE San Niccolo, OŠ Dolac | 476 |
| 30.1.2024.16.2.2024.22.5.2024.24.5.2024. | Titina: avantura na Sjevernom polu(Titina) | OŠ Zamet, Dječji dom Ivana Brlić Mažuranić Lovran, OŠ Turnić, OŠ Kozala | 221 |
| 24.1.2024.23.4.2024. | Družba Pere Kvržice | OŠ Brajda, KOŠ Josip Pavlišić | 58 |
| 31.1.2024. | Nikica: kako je sve počelo?(Le petit Nicolas: Qu’est-ce qu’on attend pour être heureux?) | OŠ Srdoči, OŠ Nikola Tesla | 198 |
| 1.2.2024.18.4.2023.8.5.2023. | Mačak u čizmama: Posljednjaželja(Puss in Boots: The Last Wish) | OŠ Gornja Vežica, OŠ Fran Franković, Učiteljski fakultet Rijeka | 176 |
| 7.2.2024.24.4.2024. | Igra oponašanja(Imitation Game) | Tehnička škola Rijeka, GimnazijaAndrije Mohorovičića, Prirodoslovna i grafička škola, Srednja prometna/drvodjeljska škola | 315 |
| 8.2.2024. x214.2.2024. | Wonka | OŠ Nikola Tesla, OŠ Škurinje, OŠ Brajda, OŠ Podmurvice, OŠ Centar, OŠ San Niccolo, OŠ Podmurvice, OŠ Škurinje | 625 |
| 9.2.2024. | Mališan(The Kid) | Centar za odgoj i obrazovanje Rijeka | 15 |
| 9.2.2024.5.3.2024. | Futura | Gimnazija Eugena Kumičića Opatija, Gimnazija Andrije Mohorovičića | 33 |
| 28.2.2024.5.3.2024.8.3.2024.15.3.2024.15.5.2024.13.6.2024. | Radikalno(Radical) | Prva sušačka hrvatska gimnazija, Prometna škola Rijeka, Srednja škola Ljudevita Adamića Rijeka, Prva sušačka hrvatska gimnazija, Medicinska škola Rijeka, Prva sušačka hrvatska gimnazija, Strojarska škola, Hotelijersko-turistička škola Opatija | 452 |
| 29.2.2024.5.3.2024.13.3.2024.15.3.2024.19.3.2024.10.4.2024.24.5.2024. | Blok animiranih filmova Profesora Baltazara: Najveći snjegović,Bim i Bum, Zvjezdani kvartet, Drama oko cvijeća  | DV V. Nazor Kastav, DV V. Nazor Kastav, DV Mlaka, DV Čavle, OŠ Turnić, OŠ jelenje-Dražice, OŠ N.Tesla, OŠ Kopar | 298 |
| 6.3.2024.14.3.2024.19.3.2024.18.4.2024. x2 | IGUBUKA blok animiranih filmova (Lude želje, Dabrov dućan, Čudan svijet, Hopa-hopa konjiću, Pticani) | DV Matulji, DV Zvončica, DV Matulji (PPO Rupa), DV krijesnice, DV Kvarner | 211 |
| 6.3.2024.26.3.2024.12.6.2024. | Kraljica plesa(Dancing Queen) | KOŠ Josip Pavlišić, OŠ Kozala, OŠ Srdoči, OŠ Pećine | 148 |
| 6.3.2024.15.3.2024.20.3.2024. | Projekt Florida(The Florida Project) | Prva sušačka hrvatska gimnazija, Građevinska tehnička škola, Hotelijersko-turistička škola Opatija | 149 |
| 7.3.2024. | Putovanje jednog princa(Le voyage du prince) | OŠ Bakar Krasica, Waldorfska OŠ | 56 |
| 7.3.2024. | Dječak i tigar(Taigara: An adventure in the Himalayas) | Medicinska škola Rijeka, OŠ Hreljin | 80 |
| 13.3.2024.16.4.2024.  | Spider-Man: Putovanje kroz Spider-svijet (Spider-Man: Into the Spider-Verse) | Prirodoslovna i grafička škola Rijeka, Prirodoslovna i grafička škola Rijeka | 134 |
| 14.3.2024.26.3.2024.11.4.2024.12.4.2024. | Hrastovo srce(Le Chêne) | OŠ Nikola Tesla, OŠ Nikola Tesla, OŠ Nikola Tesla, EŠMM (razredi posebnih odjeljenja) | 226 |
| 19.3.2024.22.5.2024. | Alcarras | Gimnazija Andrije Mohorovičića, Prva sušačka hrvatska gimnazija | 76 |
| 20.3.2024.9.4.2024.12.4.2024.26.4.2024.2.5.2024. | Cvrčak i mravica | OŠ Gornja Vežica, Waldorfska OŠ, DV Zvjezdica mira, OŠ Ivanka Trohar Fužine, OŠ Turnić, OŠ Centar | 235 |
| 21.3.2024.28.5.2024. | Ringe ringe raja(Duck duck goose) | OŠ Milan Brozović, OŠ Podmurvice, KOŠ Josip Pavlišić | 189 |
| 21.3.2024. x227.3.2024. | Air | Srednja škola za industrijska i obrtnička zanimanja, Tehnička škola Rijeka, Prirodoslovna i grafička škola | 171 |
| 11.4.2024. | Suzume | Waldorfska osnovna škola | 28 |
| 16.4.2024.24.4.2024.29.5.2024. | Čudnovate zgodešegrta Hlapića | DV V. Nazor Kastav, OŠ Delnice, OŠ Bakar, Waldorfska OŠ | 152 |
| 19.4.2024.10.6.2024. | Trijumf(Un Triomphe) | Škola za primijenjenu umjetnost u Rijeci, Prva riječka hrvatska gimnazija | 187 |
| 23.4.2024.3.5.2024.8.5.2024.15.5.2024. | Šuma Striborova i Regoč | DV Potok, OŠ Lokve, KOŠ Josip Pavlišić, OŠ Brajda, OŠ N.Tesla, Waldorfska OŠ, OŠ SE San Niccolo | 205 |
| 26.4.2024. | Zagreb film prvi blok (Jež bodljikavko, Bijela vrana, Duga profesora Baltazara, Lažni kanarinac) | DV Rijeka | 49 |
| 7.5.2024. | Rocca mijenja svijet(Rocca verandert die Welt) | KOŠ Josip Pavlišić | 16 |
| 30.4.2024.24.5.2024. | Kraljev govor(King's Speech) | Prometna škola Rijeka, Prirodoslovna i grafička škola | 98 |
| 9.5.2024. | Moj brat lovi dinosaure(Mio fratello rincorre i dinosauri) | OŠ Turnić | 57 |
| 4.5.2024. | BONOBO blok (Pisma na kraju šume, Glazbene čarapice, Ježeva kuća) | Centar za odgoj i obrazovanje Rijeka | 22 |
| 23.5.2024. | Ježeva kuća –inkluzivna projekcija | DV Mali princ, Centar za autizam, DV Nazaret | 135 |
| 5.6.2024.6.6.2024. | Ulične svjetiljke | OŠ Hreljin, CPUZ Rijeka | 93 |
| 14.6.2024. | Vuk samotnjak | OŠ Delnice | 45 |
| 18.6.2024.19.6.2024.20.6.2024. | Izvrnuto obrnuto 2(Inside out 2) | OŠ V. Gortan OŠ Skrad, OŠ Gelsi, OŠ Podmurvice, OŠ Centar, OŠ SE San Niccolo, KOŠ Josip Pavlišić, OŠ Dolac, OŠ Brajda, OŠ Belvedere, Centar za autizam Rijeka, OŠ N. Tesla, Waldorfska OŠ | 866 |
| 1.10.2024.2.10.2024.19.11.2024.20.11.2024.13.12.2024.13.12.2024. | Nevjerojatna priča o divovskoj kruški(Den utrolige historieom denkæmpestore pære) | DV Loptica, OŠ Vežica, OŠ Vežica, DV Morčić,OŠ Čavle, DV Potok | 321 |
| 2.10.2024.21.11.2024.4.12.2024.11.12.2024. | Moj prijatelj robot(Robot dreams) | Little Phoenix Junior Chorus (Japan), Prvariječka sušačka gimnazija, OŠ V.C.EminaLovran, OŠ Josip Pavlišić | 198 |
| 3.10.2024.7.11.2024.20.11.2024.21.11.2024.21.11.2024. | Uzbuna na Zelenom vrhu | OŠ Srdoči,OŠ Srdoči, OŠ Klana, OŠ I. Zajca,OŠ Sv. Matej, OŠ Sv. Matej | 292 |
| 10.10.2024.18.10.2024. | Zona interesa(The zone of interest) | Prva sušačka hrvatska gimnazija,Gimnazija Andrije Mohorovičića | 93 |
| 11.10.2024. | Patke selice (Migration) | OŠ N. Tesla | 47 |
| 25.9.2024.11.10.2024.12.12.2024. | Super Mario Bros.film (The SuperMario Bros.Movie) | OŠ Podmurvice, Dječji dom Ivana BrlićMažuranić Lovran, OŠ Zamet | 154 |
| 15.10.2024.5.12.2024. | Daaaaaaali! | Gimnazija Andrije Mohorovičića,Građevinska tehnička škola | 129 |
| 16.10.2024.14.11.2024. | Pinokio (Pinocchio) | OŠ Brajda, OŠ Podmurvice | 110 |
| 17.10.2024. | The Holdovers | Škola za primijenjenu umjetnost u Rijeci | 90 |
| 22.10.2024.30.10.2024.14.11.2024.5.12.2024. | 20.000 vrsta pčela(20.000 especiesde Abejas) | Škola za primijenjenu umjetnost uRijeci, Gimnazija Andrije Mohorovičića,Liceo Fiume, Prva riječka hrvatska gimnazija | 179 |
| 23.10.2024.28.11.2024. | Igubukine pričeblok filmova 2. (Jedandan u vrtiću,Piknik, Svemirskisan, Druga strana) | DV Potok, DV Zvjezdica mira | 66 |
| 24.10.2024.22.11.2024. | Moj život kao Lotta(Mein Lotta-Leben:Alles Tschaka mit Alpaka) | OŠ Srdoči, OŠ Delnice, OŠ Srdoči | 130 |
| 26.11.2024. | Blok animiranihfilmovaAnimanimals(Rak, Jazavčar,Hobotnica,Polarni medvjed,Krokodil) | DV Potok, Dječji dom Ivana BrlićMažuranić Lovran | 60 |
| 25.10.2024. | Tajna starogtavana (svjetski danaudiovizualne baštine) | OŠ Vežica | 95 |
| 31.10.2024. | Zemlja: jedan čudesan dan (Earth: one amazing day) | Udruga DiP, OŠ San Nicolo | 43 |
| 5.11.2024. | Brooklyn | Prva sušačka hrvatska gimnazija | 52 |
| 6.11.2024.8.11.2024.12.11.2024.28.11.2024.11.12.2024. | Buntovnica (Scrapper) | OŠ Srdoči, OŠ Srdoči, OŠ Podmurvice,OŠ Pećine, OŠ Skrad, Waldorfska OŠ | 252 |
| 6.11.2024. | Majstori od zanata(Sis dies corrents) | Škola za primijenjenu umjetnost u Rijeci | 63 |
| 7.11.2024. | Zagreb film blok 2.(Mrav dobra srca, Kravana mjesecu) | DV Potok | 60 |
| 13.11.2024. | Nina i ježeva tajna (Ninaet le secret du hérisson) | DV Pčelice, DV Bambi, Waldorfska OŠ | 55 |
| 13.11.2024.10.12.2024.20.12.2024. | Detektiv Thabo i slučaj nosoroga (Thabo and the Rhino case) | OŠ Podmurvice, OŠ Pećine, Waldorfska OŠ,Moje mjesto pod suncem | 123 |
| 14.11.2024.12.12.2024. | Glembajevi | Hotelijersko-turistička škola Opatija,Prometna škola Rijeka | 121 |
| 15.11.2024. | Dječak i čaplja(Kimitachi wa dô ikiru ka) | Gimnazija Andrije Mohorovičića | 28 |
| 19.11.2024.3.12.2024.6.12.2024. | Toni, Sara i čarobnosvjetlo (Tonda,Slávka a kouzelné světlo) | OŠ Podmurvice, OŠ San Nicolo, OŠ Waldorf,OŠ Delnice | 143 |
| 20.11.2024. | Mali leteći medvjedi (Drvosječe) | DV Viškovo, Dječji dom Ivana BrlićMažuranić Lovran | 51 |
| 26.11.2024. | Ptice (Birds) | Gimnazija Andrije Mohorovišića,Srednja medicinska škola, SrednjaWaldorfska škola | 180 |
| 27.11.2024.12.12.2024. | Vrapčić Richard 2(Richard the Stork andthe Mystery of theGreat Jewel) | OŠ Brajda, Dječji dom Ivana BrlićMažuranić Lovran, OŠ V.Nazor Pazin | 199 |
| 27.11.2024. | Ulične svjetiljke | Srednja Škola Ljudevit Adamić | 130 |
| 28.11.2024.5.12.2024. | Igubukine priče blok filmova 1. (Drveni neboder, tri strašna zmaja, Potraga) | DV Zvjezdica mira, OŠ Ivan Goran Kovačić Čepić | 121 |
| 10.12.2024. | Wonka | OŠ Turnić, Waldorfska OŠ, OŠ Kantrida | 58 |
| 11.12.2024. | Čuvari formule | Srednja medicinska škola Rijeka | 78 |
| 17.12.2024. | Djevojke s Beverly Hillsa | Drvodjeljska i strojarska škola, Prometna škola | 75 |
| 18.12.2024.x2 | Niko 3: putevima polarne svjetlosti (Niko – Beyond the Northern Lights) | OŠ Fran Franković, OŠ Zamet, OŠ Škurinje,OŠ N.Tesla,OŠ Brajda, OŠ N.Tesla, OŠ Škurinje,OŠ Orehovica, OŠ Turnić | 515 |
| 19.12.2024. | Priča o leptiru(Butteffly tale) | OŠ Fran Franković, OŠ Gelsi | 130 |

**KVARNERSKA FILMSKA KOMISIJA**

 Tijekom 2024. godine, Kvarnerska filmska komisija nastavila je pružati podršku svim zainteresiranim produkcijskim kućama i profesionalcima koji su se odlučili svoje projekte ostvariti na području Rijeke i Primorsko-goranske županije. U obavljanju ovih aktivnosti, Art-kino usko surađuje s Gradom Rijeka, posebice s Upravnim odjelom za odgoj i obrazovanje, kulturu, sport i mlade, Upravnim odjelom za poslove gradonačelnika, Gradskog vijeća i mjesnu samoupravu te Upravnim odjelom za komunalni sustav i promet.

 Kvarnerska filmska komisija u 2024. godini nastavila je članstvo u EUFCN – European Film Commission Network, mreži filmskih komisija u Europi.

 Američka TV serija *FBI International* djelomično se snima u Hrvatskoj pa su tako početkom godine Opatija i Volosko poslužili kao filmske lokacije za treću sezonu ove kriminalističke serije. Organizator snimanja u Hrvatskoj je produkcijska kuća Ambasada Studio iz Dubrovnika, a podsjetimo kako su se scene za drugu sezonu spomenute serije 2022. godine također snimale u Voloskom.

 U produkciji njemačke kućeWestside Filmproduktion Gmbh, u Rijeci je sredinom ožujka započelo snimanje filma *Momo*, dugometražne *fantasy* ekranizacije istoimenog romana Michaela Endea. Hrvatski organizator snimanja je PAKT Media, a filmska ekipa je brojala preko 200 članova od kojih većinu čine hrvatski filmski profesionalci koji su tijekom ožujka boravili na području Rijeke i Opatije. Film nastaje uz podršku Hrvatskog audiovizualnog centra u sklopu programa poticaja *Filming in Croatia*, a najveći dio snimanja u Rijeci odvio se na već dobro poznatoj filmskoj lokaciji, centralnoj gradskoj tržnici.

 Produkcijska kuća Real grupa je za potrebe Hrvatske radiotelevizije tijekom svibnja u Opatiji snimala kadrove za drugu sezonu uspješne serije *Dnevnik velikog Perice* u režiji Vinka Brešana. Uspješna TV serija autora Albina Uršića inspirirana je kultnim filmom *Tko pjeva, zlo ne misli*, a nove epizode će se prikazivati na jesen.

 U rujnu je na području otoka Krka, Lovrana i Matulja započelo snimanje dugometražnog igranog filma *Tidepools*, u produkciji američke produkcijske kuće Bluestorm, dok je za servisnu produkciju zadužen hrvatski Četiri film. *Tidepools* dramska je priča o prijateljstvu i odrastanju dvojice dječaka koji se iako mladi moraju suočiti sa svijetom odraslih, boriti se za sebe i protiv nepravde koja im se nanosi.

 Kvarnerska filmska komisija ovog je proljeća započela s provedbom projekta *REEL – A cinematic journey through Italy and Croatia* u sklopu programa prekogranične suradnje Interreg Italija – Hrvatska 2021. – 2027. Vodeći partner, odnosno koordinator projekta je Apuglia Film Commission, a uz Art-kino, partneri u projektu su Istarska kulturna agencija (Istarska filmska komisija), Kinematografi Dubrovnik, Comune di Venezia te Comune di Rimini, dok su pridružni partneri hrvatskih dionika u projektu Hrvatski audiovizualni centar te Grad Pazin. *REEL* projekt fokusiran je na filmski turizam, s naglaskom na prekograničnu suradnju te zajedničku produkciju kratkometražnih filmova mladih redatelja snimljenih na područjima uključenim u projekt, a predviđeno trajanje jest do kolovoza 2026. godine.

**SPECIJALNA FILMSKA KNJIŽNICA ART-KINO**

 Specijalna filmska knjižnica Art-kino s radom je počela početkom 2016. godine, a trenutačno broji tri inventarne knjige koje obuhvaćaju 961 naslov podijeljenih u Opću i Referentnu zbirku, 631 časopisa zbirke Periodika (19 naslova) te Audiovizualnu zbirku koja sadrži gotovo 500 DVD-a suvremenih i klasičnih filmskih naslova. Knjižnica je smještena u atriju samog Art-kina i svojom tematikom prva je takve vrste u Hrvatskoj, a posvećena je istraživanju i učenju o filmskoj umjetnosti kroz brojnu dostupnu građu, kao i putem komplementarnog programa *Film izvan okvira* u kojem gostuju autori kako bi predstavili svoja djela vezana za filmsku kulturu, a sastoji se od promocija knjiga i časopisa, razgovora s redateljima i ostalim filmskim stručnjacima te radionica, panela i okruglih stolova.

 Tijekom godina prikupljena je građa koja se bavi filmskom kulturom, poviješću, teorijom i tehnikom, kojom se nastoji pokriti sva područja interesa koja vladaju na polju filmske umjetnosti (u rasponu od visoke do popularne kulture), a dosta artefakata prikupilo se putem pretplate na časopise u izdanju Hrvatskog filmskog saveza(*Hrvatski filmski ljetopis*) i Britanskog filmskog instituta (*Sight and Sound*), kojih je Kino dugogodišnji pretplatnik. Knjižnica se stalno obogaćuje i vrijednim naslovima iz antikvarijata do kojih je sve teže doći, kako za zbirku Periodike tako i za Opću zbirku.

 Krajem 2023. godine ponovno je pokrenut rad Medijateke - zavičajne zbirke Specijalne filmske knjižnice Art-kina kroz program Kvarnerske filmske komisije – *Kvarner u kratkom* – program koji sad već petu godinu predstavlja filmove kratkog metra snimane u Primorsko-goranskoj županiji. Medijateka posjeduje novi tablet uređaj s obnovljenim i novim filmskom naslovima dostupnim za gledanje u Art-kinu na kojem se trenutno nalazi 62 filmska naslova, a s s redovnim praćenjem riječke filmske produkcije te obogaćivanjem knjižničnog fonda zavičajne zbirke nastavit će se i tijekom 2025. godine.

 U srijedu, 30. listopada u sklopu programa Knjižnice održano je druženje uz *Film izvan okvira: HFS predstavlja: Modernizam na filmu - Europski umjetnički film* (1950. - 1980.) uz gostovanje mađarskog filmologa Andrása Bálinta Kovácsa**,** filmske kritičarke Diane Nenadić (ispred Hrvatskog filmskog saveza) i filmskog kritičara Nikice Gilića**.** Kao iznimno važan prilog razumijevanju teme filmskog modernizma djelo, izvorno objavljeno na engleskom jeziku pod naslovom *Screening modernism: European Art Cinema, 1950–1980*, ujedno je i vrlo inovativno u nizu aspekata: definiranju filmskog modernizma, odnosno modernističkog filma, klasifikacijama i opisima oblika modernističkog filma, povijesnoj periodizaciji modernističkog umjetničkog filma, odnosno predloženoj taksonomiji tendencija u europskom modernističkom filmu. Nakon predstavljanja novog naslova u izdanju Hrvatskog filmskog saveza, u dvorani je Art-kina prikazana mađarska ratna drama *Golaći* Miklósa Jancsóa iz 1966. godine. Program se održao u suradnji s Hrvatskim filmskim savezom, Mađarskim filmskim institutom i Mađarskim institutom u Zagrebu.

 Knjižnica Art-kino je tijekom 2024. ostvarila rekordni upis novih članova – ukupno 127, većinom studentske populacije, zahvaljujući promotivnoj akciji *Studentski studeni* kada su se studenti i studentice mogli učlaniti u Filmski klub Art-kina bez naknade, kao i u Knjižnicu Art-kina.

 Kinoprikazivaštvu, kao prvom susretu gledatelja i filma, prikupljanje i čuvanje filmova svakako je komplementarna djelatnost, čega je posljedica mogućnost njihovog ponovnog gledanja radi zabave, istraživanja ili znatiželje. Naravno, nije moguće sačuvati sve filmske naslove prikazane u kinu, ali principom geografskog kriterija – u ovom slučaju regionalnog – omogućava se njihovo suvislo prikupljanje, a potom i promocija te korisnost. Svaka zavičajna zbirka prikuplja građu koju trajno čuva i čini ju dostupnom čime, uz arhivsku, ima i uporabnu vrijednost, kako za lokalno stanovništvo tako, recimo, i za studente, kao i filmaše i organizatore lokacija koji imaju prilike na jednom mjestu pronaći brojne okupljene naslove raznih tema, lokacija, arhitekture, godišnjih doba, ali i lica domaćih glumaca i glumica. Osim redovnog nadopunjavanja baze Medijateke, u planu je prikupljanje materijala koji nisu isključivo audio-vizualnog karaktera, kao što su plakati, prateće knjižice i slično, kako bi se upotpunila slika regionalnog filmskog stvaralaštva.

 Fond Knjižnice mogu koristiti članovi i članice Filmskog kluba Art-kina, a učlanjenje u Filmski klub za djecu i mlade do 15 godina ostvaruje se bez naknade, što je dodatan poticaj za korištenje fonda te razvoj interesa za filmsku umjetnost. Katalog knjižnice Art-kina (<https://akc-rijeka.zaki.com.hr>) dio je mrežnog informacijskog sustava ZaKi i njime se članovima omogućava svakodnevno i samostalno pretraživanje dostupnog fonda koji sadrži gotovo 2.100 naslova. Obavijesti o radu knjižnice, kao i o samim aktivnostima vezanima uza nju, mogu se pronaći i na web-stranici Kina ([www.art-kino.org](http://www.art-kino.org)).

 U skladu sa Zakonom o izmjenama i dopunama Zakona o knjižnicama i knjižničnoj djelatnosti (NN [36/2024](https://narodne-novine.nn.hr/clanci/sluzbeni/2024_03_36_575.html)), nakon izvršene revizije od strane Sveučilišne knjižnice Rijeka, izvršene po uputama Nacionalne i sveučilišne knjižnice u Zagrebu, ustanovljeno je da Specijalna filmska knjižnica Art-kino mora što skorije uskladiti svoje poslovanje s novim zakonskim odredbama te, prvenstveno, zaposliti knjižničara u punom radnom vremenu kako bi se stekli minimalni uvjeti za nastanak knjižnice.

**Šifra: Rubeša (Sabrani tekstovi Dragana Rubeše pisani za Art-kino) – izdavački projekt**

 Od početka jesenske sezone 2009. pa do kraja ljetne 2021. godine, njih punih trinaest, Dragan je Rubeša kontinuirano pisao mjesečne najave za filmske programe Art-kina, što je bio samo jedan vid učešća u radu Ustanove kojoj je, ne treba zaboraviti, bio i jednim od utemeljitelja. I premda se radi o naizgled neslobodnoj formi, sputanoj hirovitim programskim okvirom, Dragan je od iste stvorio svoju *rubešijanu*, tekst bremenit bogatim gledalačkim i kritičarskim iskustvom koji je s lakoćom meandrirao nepreglednim poljem svjetske kinematografije, ali i drugih umjetnosti, primajući u sebe naizgled nespojive svjetove i autore, pojedine opuse ili samo stavove, šireći tako horizont gledatelju namjerniku te mu nudeći informacije neophodne za vlastito filmsko 'rudarenje'. Ili, kako je to u svom predgovoru knjige zapazila Tanja Vrvilo: „Misaona struja svijesti Draganovih tekstova proširuje i višestruko skreće polazni motiv ili nadahnuće na nekoliko srodnih i počesto najudaljenijih točaka na filmskoj, književnoj, kazališnoj, glazbenoj mapi svijeta. I tako čini sa svakim tekstom iznova, virtuozna kruženja i skretanja filmske misli u neprekinutom su kretanju za filmove koje ćemo poželjeti dodirnuti očima.“

 Stoga je projekt objavljivanja nove Draganove knjige, pod kodnim nazivom *Šifra: Rubeša (Sabrani tekstovi Dragana Rubeše pisani za Art-kino)* – koje je isto provelo u suizdavaštvu s Nakladom Jesenski i Turk – svojevrsni *hommage* Draganovom doprinosu u radu Kina, čiji je jedan od glavnih ciljeva bio na jednom mjestu želi sačuvati onaj vidljivi dio njegova doprinosa koji je 'upisao' u rad Ustanove i time aktivno pratio kronologiju razvoja programske koncepcije Art-kina, zahvaljujući kojoj se ono uspjelo etablirati kao jedna od središnjih gradskih ustanova u kulturi, čiji je rad prepoznat i van granica regije i države.

 Sâmo predstavljanje knjige održalo se u utorak, 9. srpnja, s početkom u 20 sati, u prostoru Ljetnog Art-kina, uz sudjelovanje suurednice Tanje Vrvilo te filmske kritičarke i urednice filmske edicije HFS-a Diane Nenadić, dok je razgovor moderirao novinar i filmski kritičar Novog lista Ervin Pavleković. Nakon diskurzivnog, u 21:15 sati uslijedio je filmski dio programa projekcijom nagrađivanog naslova tajlandskog redatelja Apichatponga Weerasethakula*Ujak Boonmee prisjeća se svojih bivših života*. Izdavanje knjige omogućeno je financijskom potporom Grada Rijeke i Društva hrvatskih filmskih redatelja.

 Na poziv organizatora 33. Dana hrvatskog filma, kojima je prošle godine domaćin bilo karlovačko kino Edison, zadnjeg dana manifestacije, a prije dodijele nagrada najboljim hrvatskim filmovima, u nedjelju, 20. listopada, s početkom u 17 sati održana je druga promocija knjige *Šifra: Rubeša* u kojoj su ponovo sudjelovale Tanja Vrvilo i Diana Nenadić te suurednik knjige Miodrag Vučinić.

 Još jedno predstavljanje knjige, a na poziv suizdavača Naklade Jesenski i Turk, održalo se u četvrtak, 11. studenog, s početkom u 13 sati u sklopu književnog sajma Interliber u Paviljonu 7. Na ovoj je pak promociji, pored Tanje Vrvilo te Diane Nenadić, sudjelovala i ravnateljica Art-kina Slobodanka Mišković, dok je razgovor moderirala Marta Ban, suradnica za odnose s javnošću u Art-kinu.

**SURADNJE I PARTNERSTVA**

 Art-kino nastoji razvijati suradničke modele s brojnim organizacijama. Time postižemo da naši resursi doprinose jačanju čitave riječke filmske i kulturne scene, da pojedine programe jednostavnije i racionalnije realiziramo te da dolazi do kulturne decentralizacije, dok gledateljima pružamo programe koje bismo samostalno ostvarili u puno nepovoljnijim financijskim okolnostima.

 Značajan aspekt rada Art-kina nalazi se upravo u uspostavljanju suradnji s brojnim filmskim, kulturnim i obrazovnim institucijama, udrugama i školama čija djelatnost nije filmska, ali nas upravo film povezuje u cilju širenja znanja. Održavanje suradnje s kulturnim institucijama omogućava i suvremenost, ne samo filmsku, već i na razini kulturne forme koja korespondira s problematikom i propitkivanjem sadašnjice, odnosno recentnih sociološko-političkih zbivanja te daje riječkoj publici uvid u aktualna društvena pitanja.

 Partneri s kojima je Art-kino prošle godine surađivalo u izradi programa su sljedeći: Blitz, Confilm, Duplicato, Fox & His Friends, Editus, MCF, Zagreb film, Zagreb Film Festival, Austrijski kulturni forum – AKF, Factum, Goethe-Institut Kroatien, Kulturno informativni centar – KIC, Park Circus, Veleposlanstvo švicarske konfederacije u Hrvatskoj, Filmaktiv, Gaumont, Kaos, mk2, 4film, Distune Promotion, Filmski Centar Sarajevo, Jučer, RTS, Udruga RARE, Alka film, Delta Video, Hrvatski audiovizualni centar, Hrvatski državni arhiv, Hrvatski kulturni dom na Sušaku, Interfilm, Jadran film, Kinorama, Slovenski dom KPD Bazovica, Sveučilište u Rijeci, Animafest Zagreb, Bijeli val, ZagrebDox, Centar film, Greta Creative Network, Festival mediteranskog filma Split, Kinematograf, Motovun Film Festival - Cinehill, Restart Label, The Match Factory, Francuski institut u Hrvatskoj, Hrvatska mreža neovisnih kinoprikazivača, Istra film, Propeler film, 25 FPS, Film Sans Frontières, LORI, Manhattan Short, Tamasa Distribution, Werner Herzog Filmproduktion, ZDF, Discovery film, Hulahop, Pari Pikule, Studentski kulturni centar, Udruga za razvoj kulture Točka kulture, ABKCO, Autlook i Ciné Mag Bodard.

 Raznolikost svog programa Art-kino ostvaruje zahvaljujući brojnim suradnjama, od kojih se posebno ističu one s Hrvatskim audiovizualnim centrom, Hrvatskom kinotekom, Animafestom, 25FPS-om, Zagrebačkim i Cinehill filmskim festivalom, Festivalom mediteranskog filma Split, Hrvatskim filmskim savezom, Zagreb filmom, kao i sa Slovenskom te Jugoslovenskom kinotekom. Pored toga, ustanova surađuje, osobito na lokalnoj razini, s brojnim udrugama i ustanovama u kulturi, veleposlanstvima, institutima, fakultetima i pojedincima. Art-kino je, također, član mreže Europa Cinemas, CICAE - Confédération Internationale des Cinémas d’Art et d’Essai, ECFA - European Children's Film Association, EUFCN - European Film Commissions Network te Hrvatske mreže neovisnih kinoprikazivača.

 Pored toga, u sklopu programa Škola u kinu Art-kino od samog početka bilježi postojanu suradnju s odgojno-obrazovnim ustanovama na razini Rijeke, Primorsko-goranske županije pa i šire, a tijekom 2024. godine Art-kino je ostvarilo suradnju s 18 dječjih vrtića, 42 osnovne škole te 19 srednjih škola.

**MEDIJSKO PRAĆENJE I PROMOCIJA PROGRAMA**

 Za promociju programa Art-kino koristi raznovrsne komunikacijske modele, što znači da se mjesečno tiskaju programski leci za filmske programe Art-kina i Dječju kuću te leci i plakati za posebne programe. Zbog dodatnih mjera uštede, tijekom 2024. godine nastavljena je praska tiskanja spomenutih materija u izdanju Art-kina.

 Za posebna događanja u 2024. godini slale su se elektronske pozivnice Filmskom klubu Art-kina, Filmskom klubu 54+ te ciljano osobama koje pokazuju interes za filmske programe preko elektroničke pošte. Pritom je poseban naglasak stavljen na studentsku populaciju uz slanje pozivnica putem e-pošte fakultetima i odsjecima za filmske programe bliske njihovom području studija. Redovno je javnost informirana i putem *newslettera*te e-pozivnica za posebna događanja poput otvaranja autorskih ciklusa te ciklusa nacionalnih kinematografija, premijera i slično.

 Internetska stranica [www.art-kino.org](http://www.art-kino.org/) važan je izvor informacija o programu koju se svakodnevno ažurira. Stranica sadrži informacije o tekućem programu, kao i arhiv filmova, mjesečne najave, najave posebnih događaja, fotogalerije i druge korisne materijale, odnosno brojne informacije koje kontekstualiziraju naše djelovanje u širem smislu. Krajem 2018. godine stranica je redizajnirana i prevedena na engleski jezik kako bi se kino približilo inozemnoj publici, a prilagođena je i mobilnim uređajima s kojih korisnici sve češće pregledavaju mrežnu stranicu Art-kina. Od 2021. godine stranica se usklađuje sa Zakonom o pristupačnosti mrežnih stranica i programskih rješenja za pokretne uređaje tijela javnog sektora. Dosad je, uz nekoliko iznimaka, ispunjena većina zahtjeva europske norme za pristupačnost tehnologija u javnome sektoru.

 U proteklom je razdoblju nastavljeno pojačano ulaganje u komunikaciju putem društvenih mreža (Facebook, Instagram). Društvene mreže Art-kina, naročito u kontekstu veće prisutnosti korisnika, posebice mlađih generacija, na virtualnim platformama, u proteklim su se mjesecima pokazale kao važan izvor informacija, susreta i obostrane komunikacije publike i Art-kina. Pritom je nastavljena uzlazna putanja praćenja rada Art-kina na društvenim mrežama koje zaključno s prosincom 2024. prati više od 15.400 korisnika Facebooka i više od 3.800 korisnika Instagrama. Art-kino sudjeluje i u kreiranju sadržaja za internetsku stranicu i društvene mreže Dječje kuće, koje trenutno prati više od 8.700 korisnika na Facebooku i 2.300 korisnika na Instagrama.

 U spomenutom razdoblju odvijala se i uobičajena promocija putem Citylight plakata na više središnjih gradskih lokacija gdje su predstavljeni programi *Fox & His Friends predstavlja: Profesor Baltazar i Zagrebačka škola animiranog filma, Filmschnite, Krenimo od 0!*, *Werner Herzog: Konkvistador bespotrebnog*, *Ljetno Art-kino, Dani Rajka Grlića, Sergej Paradžanov, Sidney Lumet, Studentski studeni i Midnight Movies*. Istaknuti mjesečni programi Art-kina redovito se objavljuju i u sklopu mjesečnog priloga Novog lista *Rijeka INFO*.

 Mediji izvrsno prate rad Art-kina, a o svim programima su obavješteni putem redovnih objava. Art-kino je svakodnevno zastupljeno u tiskanim medijima (*Novi list*, *La voce del popoplo*, *Jutarnji list, Večernji list*…) i na internetskim portalima (*novilist.hr, mojarijeka.hr, torpedo.media, ziher.hr, culturenet, kulturpunkt, dokumentarni.net, tportal.hr, teklic.hr, fiuman.hr, gloria.hr, riportal.hr, lokalni.večernji.hr*…), a nerijetko je prisutno i u središnjim televizijskim i radijskim informativnim emisijama (*HRT, HRT Radio Rijeka, RTL, Kanal Ri, Nova TV, Laganini FM Rijeka, Radio Korzo*).

**PROSTORNI UVJETI I OPREMA**

 Kako Art-kino ima urbanističku, autorsku, kulturno-povijesnu, arhitektonsku i tehničku vrijednost, Konzervatorski je odjel u Rijeci dana 18. prosinca 2023. godine donio rješenje o njegovoj preventivnoj zaštiti. Naime, na mjestu Art-kina 1910. godine podignuta je hala za potrebe rada Tiskarskog umjetničkog zavoda *Miriam* u sklopu Kapucinskog samostana u Rijeci. Od 1911. do danas više puta je preoblikovana unutrašnjost dvorane Zavoda, no od 1967. godine dva su prostora u prizemlju pripojena kinu čiji je ulaz danas široko prepoznatljiv. Ulaz je proširen, uvedena je blagajna, srušeni su pregradni zidovi i dio nosivog zida kako bi se povezalo dvije zgrade i uveo atrij. Nasuprot ulaza u kino postavljeno je šest vitrina za plakate koje su i danas očuvane. Krajem 1970-tih uslijedila je još jedna obnova, a kino je zadržalo izgled s karakterističnom crvenom oblogom zidova i podova do današnjeg dana. Očuvani su brojni detalji opreme, a niži dio kina od atrija do glavnog ulaza osuvremenjen je te mnogi elementi opreme upućuju na činjenicu kako je djelatnost kina šira od samih projekcija i premijera. Prostorne međe dobra određene su katastarskom česticom 4024 k.o. Stari Grad, odnosno dijelovima navedene čestice koji se odnose na prostore glavnog ulaza i kino dvorane Art-kina. Rješenjem je određeno kako se na preventivno zaštićenom dobru zaštitni i drugi radovi mogu poduzeti samo uz prethodno odobrenje nadležnog tijela te se ujedno primjenjuje režim potpune zaštite kulturno-povijesnih graditeljskih struktura Art-kina i svih pripadajućih elemenata u neposrednom okruženju, a to su vitrine za oglašavanje i vanjsko zapadno stubište. U okviru zaštite, prihvatljive su metode sanacije, konzervacije i restauracije navedenog dobra uz poštivanje izvornog oblikovanja, sustava gradnje, funkcije prostora i sadržaja. Art-kino upisano je u Registar kulturnih dobara Republike Hrvatske – Listu preventivno zaštićenih dobara pod brojem: P-6734, te je izvršena zabilježba u zemljišnoknjižnom ulošku broj 2881, katastarske općine Rijeka. Preventivna zaštita Art-kina određena je do donošenja rješenja o utvrđivanju svojstva kulturnog dobra, a najduže na četiri godine od dana njegova donošenja.

 Tijekom izvještajnog razdoblja kontinuirano smo vodili brigu o sigurnosti objekta i provedbi svih zakonskih propisa, redovito smo održavali opremu, kao i sve objekte. Nastavljen je rad na sustavnoj katalogizaciji i arhiviranju promotivnih tiskanih materijala i plakata svih filmova te drugih programa koji su se održavali u kinu od njegova otvaranja 2008. godine, kao i arhiviranje te sortiranje filmskog materijala.

 Nadalje, obavljali smo redovite servise i održavanja: servisiranje neispravnog *synology* poslužitelja, sitni popravci na infrastrukturi Art-kina i Dječje kuće, nabava novog suvremenog čitača optičkih medija, sanacija dimnjaka u uredu Art-kina, servisiranje i pregled 35mm i 16mm projektora u Art-kinu, servisiranje digitalnih projektora u Dječjoj kući i Art-kinu, zatim redoviti pregledi i servisi vatrodojave, plina, ventilacijskog sustava, dubinsko čišćenje stolica i podova u dvorani Croatia te u dvorani Dječje kuće, deratizacija prostora Art-kina i ureda, servis neispravnog pojačala te servis neispravnog Dolby procesora zvuka. U Dječjoj kući je postavljeno i novo kino-platno.

 Krajem lipnja uklonjen je i kiosk koji se je nalazio kod bočnih stepenica Art-kina uslijed oštećenja zbog radova na vodno-kanalizacijskoj infrastrukturi.

 Grad Rijeka je temeljem Ugovora o zakupu od 26. srpnja 2023. godine ustupio poslovni prostor Art-kinu. Prostor se nalazi u Rijeci na adresi Krešimirova 10a te je ukupne površine 595 m2. Zbog nedostatka skladišnog prostora uslijed iseljenja iz poslovnog prostora na lokaciji Žabica 6, Art-kino novi je poslovni prostor namijenilo za skladišni i radni prostor, prostor pohrane dokumentarnog gradiva te za druge programske aktivnosti. Prostor je, isto tako, bez struje i bilo kakvih minimalnih tehničkih uvjeta stoga je nužno da se privede u potpunosti svojoj svrsi. Postojeći poslovni prostor planira se prenamijeniti u društvenu svrhu čime će se osnažiti kulturni život Grada Rijeke. Planirani prostor koristiti će se pod nazivom Art-kino LAB, a planiran je multifunkcionalni prostor koji bi jednim dijelom bio otvoren za publiku, dok bi se drugi dio koristio kao arhiva i spremište te treći kao uredski prostor. Temeljem idejnog rješenja koje je izrađeno u svibnju 2024. godine, Art-kino ishodovalo je posebne uvjete građenja i uvjete priključenja. Dostavljenim zahtjevom Upravnom odjelu za urbanizam, prostorno uređenje i graditeljstvo Grada Rijeke pozvana su relevantna javnopravna tijela da temeljem pripremljenog idejnog rješenja utvrde posebne uvjete i uvjete priključenja. Potrebne suglasnosti su pribavljene, a od strane Konzervatorskog odjela u Rijeci izdana je i posebna suglasnost za izvođenje zahvata na građevini s obzirom da se radi o građevini koja se nalazi unutar zone zaštite registriranog kulturnog dobra.

 Tijekom ostatka godine, odnosno u razdoblju od rujna do prosinca, nastavljeno je s održavanjem prostora i opreme Art-kina i Dječje kuće, kao i uredskih prostora, a obavljeno je sljedeće: servis klima uređaja, servis kvara na *stageboxu*, kvara na mikseti Dječje kuće te kvara na plameniku i osjetniku tlaka kotla u kotlovnici, servis vatrogasnih aparata; obnova godišnjih *Adobe* licenci, *QLab* licenci za prikazivanje sadržaja te *panik* rasvjete za zamjenu dotrajalih lampi, nabava novog *stageboxa*, sitnog inventara te opreme za rad na visini; sanacija odvoda iznad toaleta u parteru; redoviti pregled alarmnih i vatrodojavnih sustava; ličenje u uredima, ličenje hodnika projekcione prostorije i programskog ureda te ličenje izloga ispred kina; zamjena dotrajale elektronike kotla u uredu; redoviti pregled dimnjačara.

 Također, nastojali smo redovito i kvalitetno održavati novu opremu Dječje kuće, a redovito smo obavještavali i nadležne o svim uočenim nedostatcima kako bi se isti ispravili te kako bismo sačuvali izuzetno vrijednu audiovizualnu opremu.

**POSLOVANJE**

Art-kino je primjer dobrog poslovanja u području kulture kroz racionalizaciju troškova, uravnotežene prihode i rashode te diverzifikaciju izvora financiranja. Grad Rijeka kontinuirano financijski prati Art-kino, a upravo zahvaljujući ovoj potpori, odnosno statusu javne ustanove u kulturi Grada, naše je financiranje, kao i naš rad, stabilno. S druge strane, Art-kino je izuzetno proaktivno kada govorimo o proširenju izvora prihoda te se u svom radu namjerava oslanjati ne samo na proračun Grada, već na niz drugih donatora i vlastita sredstva.

|  |  |
| --- | --- |
| **ART-KINO 2024.** |  |
| Grad Rijeka | 605.689,11 |
| Hrvatski audiovizualni centar | 55.700,00 |
| Agencija za elektroničke medije | 2.000,00 |
| Europa Cinemas | 18.396,00 |
| Europa Cinemas - Collaborate to Innovate | 11.337,68 |
| Primorsko-goranska županija | 15.100,00 |
| INTERREG Italija – Hrvatska 2021. – 2027. (za prvo izvještajno razdoblje projekta REEL) | 13.857,73 |
| Ulaznice | 92.843,60 |
| Vlastiti prihodi  | 10.740,00 |
| **UKUPNI PRIHODI** | **825.664,12** |

 Iz gore navedenih brojeva, vidljivo je da smo bili posvećeni pronalaženju izvora financiranja i izvan proračuna Grada. Okvirno, Grad Rijeka nas je podržao s oko 70% sredstava, uključujući sredstva za plaće i režije, dok smo preostala sredstva osigurali iz niza drugih izvora, poput Hrvatskog audiovizualnog centra, Europe Cinemas, Primorsko-goranske županije, Programa prekogranične suradnje INTERREG Italija – Hrvatska 2021. – 2027., ulaznica, vlastitih prihoda i niza drugih. Uzmemo li u obzir samo programska sredstva, možemo reći da smo više od 80% programskih sredstava ostvarili izvan proračuna Grada Rijeke što je u skladu s pokazateljima iz 2023. godine.

 Sufinanciranje od strane Grada osiguralo nam je stabilnost poslovanja, no ta nam sredstva nisu bila dostatna za sve programske ambicije, stalni razvoj i implementaciju inovacija, kao i nove projekte. Pronalaženje novih izvora financiranja, praćenje i izvještavanje o sredstvima velik je, ključan i nevidljiv dio posla naše Ustanove. Pri tome smo vodili računa da rast prihoda ne ugrozi našu temeljnu svrhu te da počiva na ideji razvoja kulture i zajednice, odnosno da poštujemo visoke estetske programske standarde i da ne idemo u smjeru komercijalizacije programa i time ugrozimo našu javnu ulogu.

 U protekloj smo godini i dalje bili suočeni s velikim inflacijskim pritiscima koji su doveli do povećanja troškova za niz usluga, od studentskog rada nadalje. Javna sredstva namijenjena kulturi nisu pratila inflacijske trendove. Ipak, istovremeno je učinjen veliki iskorak u pogledu plaća radnika ustanova u kulturi, odnosno osnovice za plaće koje su vezane uz osnovice za plaće Grada Rijeke te su usklađivane u travnju i prosincu 2024. godine. Time su značajno unaprijeđena materijalna prava radnika.

 Organizacijska struktura Ustanove može se podijeliti na četiri jedinice: opći poslovi, program, program za djecu i mlade te tehnika. Radni procesi u Ustanovi izuzetno su fleksibilni kako bi se postigla čim veća učinkovitost. Moramo napomenuti da organizacijska struktura Ustanove nije mijenjana od osnutka Ustanove te da je nužno dizajnirati novu organizacijsku strukturu kako bi se postigla veća učinkovitost u radu i bolja organizacija radnih procesa. Unatoč pokretanju kontinuiranih programa u Dječjoj kući, povećanje opsega poslova nije bilo praćeno i povećanjem broja radnika što će se, dugoročno gledano, svakako odraziti na razvoj programa, a samim tim i na naše najmanje sugrađane kojima je isti i namijenjen.

S poštovanjem,

**Slobodanka Mišković**

ravnateljica Art-kina